Ronan Huon - Al Liamm kelaouenn hag AL Liamm embannadurioù\nAr gelaouenn Al Liamm > Al Liamm kelaouenn hag AL Liamm embannadurioù\nAl Liamm kelaouenn hag AL Liamm embannadurioù\nE 1948 e voe embannet al levrioù kentañ gant an embannadurioù Al Liamm « ar c’horf dindan treid va zad-kozh », gant Roparz Hemon, skrivet diwar un diviz strizh lakaet war sav gant ar skrivagner e-unan, skrivañ « brezhoneg eeun ».\nDiaes eo dispartiañ ar gelaouenn diouzh embannadurioù Al Liamm :er bloavezh 1957 e oa war ar stern embannadur Geotenn ar Werc’hez gant Jakez Riou, Amañ ha ahont , trede levr eñvorennoù Jarl Priel, Istor al lennegezh gant Abeozen ha tri levr bugale skeudennet .E niverenn 6O ar gelaouenn e ra Ronan Huon ur galv d’ar goumananterien ;\n« Evel-just an holl embannadurioù-se ne vezont ket graet hep arc’hant. N’hon eus nemet hoc’h hini c’hwi koumananterien Al Liamm ha profourien. Spi hon eus e vo kavet mat ganeoc’h an implij a reomp anezhañ hag e kendalc’hot d’hor skoazellañ evit derc’hel bev ha lakaat da vevañ hol lennegezh da vevañ hag he spered broadel.\nGoulenn a reomp diganeoc’h profourien 200.000lur. » (AL niv 60).


Stiradoù, webstiradoù ha skinwel | Soubenn ar geek\nArchive for the Stiradoù, webstiradoù ha skinwel Category\nPosted in Stiradoù, webstiradoù ha skinwel with tags bed ordinal, Hawai, Japan on Ebrel 14, 2018 by geekezig\nMe gred eo abalamour da d/Terrace House am eus kemeret ur goumanant da netflix. Boys & Girls in the City en doa plijet kalz din warlene. Un tamm ehan a felle din ober met pa ‘m eus gwelet e oa ur bloavezh nevez (Opening New Doors) em eus soñjet e oa poent kregiñ gant Aloha State. E miz Meurzh warlene em boa sellet ouzh Boys & Girls in the City hag e miz Meurzh on kroget Aloha State…\nTerrace House a zo un abadenn skinwel gwirvoud japanat. Tro am boa bet da welet rannoù pa oan e bro Japan ha kavet em boa filmet brav. Kinniget e vez da c’hwec’h den (tri faotr ha teir flac’h) bevañ asambles en un ti, filmet int met pas bepred ha kenderc’hel a reont gant o buhez pemdez, mont da labourat hag all. Gwelet a vezont ingal en o endro “all”, gant o familh pe mignoned. Ur strollad tud vrudet eus bed ar skinwel japanat a vez klevet bep 10 munut tamm-pe-damm, o reiñ o ali war ar pezh a zo bet gwelet.\nMemes meizad eo bepred neuze met ar wech-mañ e tremen an traoù e Hawai. An dud en ti a zo holl japanegerien met un darn anezho a zo eus Hawai, pe n’int ket Japaniz, pe neuze int “hafu” (mamm pe tad japanat met ket egile pe eben). Pal ar Japaniz e deroù ar bloavezh a zo gwellat o saozneg dre vras. Goude-se e vo kentoc’h kavout arvalien e Hawai pe dastum mennozhioù evit o labour, traoù a seurt-se. 36 rann a zo en holl, padet he deus an abadenn 9 miz en holl neuze (un abadenn bep sizhun)! Ar berzhidi a c’hall mont kuit pa fell dezho, reoù nevez a erru buan goude evit chom bepred da c’hwec’h ezel.\nSioul e tremen an traoù er penn-kentañ, n’eus ket kalz istorioù karantez, un toullad prantadoù “stegn” peogwir eo ret kenvevañ met setu tout. Ur blijadur eo bepred sellet ouzh an evezhiadennoù fentus a vez graet gant ar skipailh a sell ouzh an abadenn hag un toullad tud a zo plijus (Yusuke), dedennus (Lauren) pe fentus (Guy). Reoù all a zo torr-penn pe neuze ne vezont ket gwelet trawalc’h evit gouzout mat piv int.\nEn ur stumm ‘m eus kavet e oa nebeutoc’h a brantadoù “drama” eget na oa bet e Boys & Girls in the City met startoc’h e oa ivez kompren perak e oa deuet an dud en abadenn, seblantout a raent kavout torr-penn kenlojañ. Kalz reoù yaouank a oa er penn-kentañ ha goude-se e oa tud o tostaat eus 30 vloaz kentoc’h, splannoc’h e oa gwelet n’em n’em gleve ket tud zo hag e kavent torr-penn bevañ asambles a-benn ar fin.\nNe oa ket displijus ar bloavezh peogwir eo fentus ha brav an abadenn bepred, dedennus e oa ivez gwelet Japaniz o vevañ en ur vro all, en un endro all ha brav gwelet gweledvaoù Hawai! Marteze e oa digempouez un tamm dibab ar perzhidi pe splannoc’h e felle dezho bezañ merzet evit o labour ha ket evit bevañ un dra un tamm dic’hortoz. N’ouzon ket re.\nEmaon o vont da c’hortoz un tamm a-raok sellet ouzh Opening New Doors bremañ met sur on ec’h adkavin an abadenn gant plijadur… benn bloaz? ^^\nAbadenn skinwel produet gant Netflix ha Fuji Television, bet skignet e Japan evit ar wech kentañ etre ar 1añ a viz Du 2016 hag an 29 a viz Eost 2017. Skignet e diavaez Japan gant Netflix.\nPosted in Stiradoù, webstiradoù ha skinwel with tags ekologiezh, politikerezh, XXIvet kantved, XXvet kantved on Genver 11, 2016 by geekezig\nKuzuliet eo bet din an teulfilm-mañ gant ma breur. Un teulfilm dedennus eo diwar-benn an doareoù n’eus mab-den da glask un diskoulm teknel d’ar cheñchamantoù hin, en ur klask mestroniañ pe kaout levezon war an natur : ar geo-ijinouriezh. Dedennus-tre ‘m eus kavet gouzout penaos ez eus bet taolioù-arnod e-pad ul lodenn vat eus an XXvet kantved (goude an eil brezel bed) gant armeoù ha gouarnamantoù ur bern broioù, a-wechoù gant ar pal tagañ broioù all. E lodenn ziwezhañ an teulfilm e vez komprenet perak e c’hallfe seurt binvioù bezañ arc’hantaouet (er Stadoù-Unanet da skouer e vefe aesoc’h lakaat Republikaned ha Demokrated a-du war se eget war un doare da ezteurel nebeutoc’h a CO2…) met ivez an efedoù war hir dermen a vefe KALZ gwashoc’h eget laoskel an hin da dommañ evel m’emañ oc’h ober hirie an deiz. Istorourien, prederourien, kelaouennerien, skiantourien hag all a vez klevet. Un teulfilm skrijus met dedennus-tre.\nTeulfilm sevenet gant Pierre Oscar Lévy. Frañs, 2014, 1e24. Bet skignet war Arte d’ar 24 a viz Du 2015.\nPosted in Stiradoù, webstiradoù ha skinwel with tags skiant-faltazi, XXIvet kantved on Kerzu 27, 2015 by geekezig\nTro ‘m eus bet da zizoloiñ div rann gentañ Sense8 war ur skramm bras e kerzh an netflix fest e Pariz. Un doare plijus neuze, daoust d’ar santad iskis dizoloiñ ur stirad gant tud all er sal, a c’hoarzh pe a ra trouz da vareoù dic’hortoz evidon (pok Lito hag e vignon). Ur pennad (ur miz pe dost) ‘m eus gortozet evit sellet ouzh an heuliad, n’ouzon ket perak. Marteze peogwir n’eo ket Sense8 ur stirad gant cliffhanger e fin ar rannoù kement se. N’em boa ket santet an ezhomm da vont da sellet groñs, diouzhtu. Met buan a-walc’h on aet evit sellet ouzh 12 rann ar bloaz kentañ memestra.\nMa, petra gont Sense8 ? Istor 8 den, un tamm pep lec’h er bed, gant buhezioù disheñvel a “zihun”, liammet etrezo bremañ. Pep hini a zalc’h e bersonelezh met gallout a reont “beajiñ” betek unan all eus ar strollad, komz asambles, ha tamm-ha-tamm gouzout ar pezh a oar ar re all (ober, pe komz da skouer). Kalz fent a zo gant se er penn-kentañ, boaziañ d’an traoù souezhus a zegas da bep hini. Goude-se ez eus ivez un istor tro-dro da “Angelica”, ar plac’h he deus dihunet anezho. Tud a glask war o lerc’h, a glask ober drouk dezho ha ne vez ket komprenet mat perak. Un doare enklask neuze. Pep hini eus e du a ranko ivez tallañ ouzh kudennoù pemdeziek. N’on ket bet kendrec’het tamm ebet gant an tu “enklask” ha skiant-faltazi a zo gant Sense8 evit ar mare. Met plijet on bet gant an tudennoù liesseurt, ar c’henskoazell, an eskemmoù a zo etrezo. An holl a gavan dedennus en o doare, en o saviad. Ral eo gwelet kement a dud disheñvel lakaet en a-raok. Un draig ‘m eus kavet torr-penn (ha droch zoken da vareoù zo) a zo ar fed e vefe PEP TRA e saozneg. Ya ya, zoken e lec’hioù ma rankfe an dud komz swahili, koreaneg, hindi pe c’hoazh alamaneg pe islandeg. Ur vezh un tamm pa grog tudennoù ‘zo da lârat ur ger en ur yezh all (Will o komz koreaneg da skouer pe Wolfgang o komz hindi) padal n’eo ket bet klevet Sun pe Kala o komz er yezhoù-se james! Lu un tamm, padal e seblant ar c’hoant bezañ gwirheñvel ken splann war tachennoù all (filmet eo bet e pep bro resis da skouer!). Evel ‘barzh Something Must Break avat e c’haller lârat gourc’hemennoù evit bezañ dibabet un aktourez treuzjener evit c’hoari ur plac’h treuzjener.\nMa plijus ‘m eus kavet ar stirad, gant prantadoù fromus-tre zoken (4 Non Blondes, mirdi Mec’hiko, ganedigezh an 8) ha dedennet e vin o welet an eil bloavezh a zisplego muioc’h a draoù moarvat (ar seurt servij a glask tapout an dud evelto hag all).\nStirad krouet gant Lana hag Andy Wachowski ha J. Michael Straczynski. Stadoù-Unanet Amerika, 12 rann 50 munut skignet war Netflix adalek ar 5 a viz Even 2015.


Rabod - Wikipedia\nUr benveg-dorn eo ar rabod, a implijer evit labourat ar prenn : e blaenaat, e voanaat, e c'haraniñ pe c'hoazh e stummañ. Gant ar gilvizien e vez implijet er sevel-tiez, ar vunuzerien a ra gantañ da fardañ traoù e prenn, ha heptañ ne c'hallje ket ar c'hloestrourien ober pezhioù-arrebeuri. Ar gizellerien ivez a labour gant rabodoù a-wezhioù.\n3 Doareoù rabodoù\n4 Petra ober gant ur rabod ?\n5 Penaos ober gant ur rabod ?\n6 Evit gouzout hiroc'h\nRabodoù eus ar XVIvet kantved\nSol ur rabod ; al lavnenn a weler o fourchadiñ\nDa heul Oadvezh ar Maen ha hini an arem en Istor e voe Oadvezh an houarn adalek 1100 k.J.K., ha da neuze e voe ijinet ar rabodoù dre sankañ ul lavnenn houarn a-veskell en ur bloc'had koad en ur lezel un tamm anezhi da fourchadiñ  en traoñ. Gant ur morzhol, ur maen, un tamm koad all pe gant seul an dorn e veze reizhet hirder an tamm eus al lavnenn a oa er-maez. Goude-se e veze dalc'het start gant un ibil koad. Heñvel eo neuz ar rabodoù hiziv an deiz, petra bennak ma 'z eus bet kemmoù en doare d'o fardañ.\nEr Reter-Nesañ e voe ar rabodoù kentañ moarvat ; e bezioù Henegipt e voe dizoloet tammoù koad a oa bet rimiet dre un doare bennak, marteze ur rabod savet diwar un tamm prenn staget ouzh un c'heladur. En Azia hag en Europa ez eus bet kavet rabodoù, hag e dismantroù Pompei eo bet kavet ar re goshañ a zo anavezet ; e Köln e voe dizouaret unan a oa en arem penn-da-benn e-lec'h koad. E Bro-Saoz e voe kavet ur rabod roman a servije da ober mouladurioù.\nGoude ar Brezel-diabarzh (1865) ez ijinas an Amerikan Leonard Bailey ur skalfad rabodoù en houarn ; gwerzhañ a reas ar brevedoù d'ar gompagnunezh Stanley Rule & Level a fard binvioù hiziv an deiz c'hoazh. Gwellaet e voe rabodoù Bailey gant Stanley betek ma teujont da vezañ patrom ar rabodoù all.\nA-drugarez d'an Dispac'h greantel e voe savet mekanikoù bras anvet raboderezioù. Er bloavezh 1918 e voe graet ur rabod-dorn kaset dre aer, gant ul lavnenn a droe da 8000-15000 tro/mn : un den hepken gant ar benveg-se gantañ en he zorn a c'halle ober labour pemzek den all gant o rabodoù giz kozh.\nDeskrivadur ur rabod koad hag unan potin\nE koad pe botin eo ar rabodoù-dorn a-vremañ ; lod zo en arem, a zo pounneroc'h ha na vergl ket.\nA — Ar genoù : digor eo traoñ ar rabod evit lezel ar skolpoù da vont kuit.\nB — Al lavnenn : e dir lenkr eo, ha breolimet a-veskell diouzh un tu evit ma vefe lemm a-walc'h da voulc'hañ ar prenn. Seul serroc'h korn ar veskell, seul zonoc'h ez a al lavnenn er prenn.\nC — Ar gwasker : ur genn koad evit startaat al lavnenn en he lec'h ; metalek eo gwasker ar rabodoù e potin pe arem.\nD — Ar rodig : he zreiñ a reer evit reizhañ hirder al lavnenn, ha dre se donder an troc'h.\nE — Ar vozell : da lakaat boz un dorn evit derc'hel ha heñchañ ar benveg pa vezer o labourat.\nF — An diskolper : etre ar gwasker hag al lavnenn e vez staliet a-benn kas ar gwask war-du beg al lavnenn evit ma vefe reutoc'h ; gant an diskolper ivez e vez troc'het ar skolpoù a dammoùigoù evit ma tremenfe an holl anezho dre ar genoù e-lec'h dont da leuniañ an ichou etre al lavnenn (B) hag ar gwasker (C).\nG — Ar rezer-kostez : drezañ e vez lakaet al lavnenn a-stur gant sol ar rabod evit ma vefe an troc'h ingal war ledander ar genoù.\nH — An dornell : da zerc'hel ar rabod gant an dorn all ha bountañ warnañ pa vezer o labourat.\nI — Ar vizell : war ur rabod-treuz, da lakaat penn ur biz pa zalc'her ar benveg. War lod rabodoù e c'heller treiñ ar vizell evit reizhañ digor ar genoù.\nJ — Ar rinkler : ur genn e dir da reizhañ ar c'horn etre al lavnenn hag an tamm prenn da gempenn. Lakaet e vez da rinklañ evit reizhañ an ichou etre dremm al lavnenn ha laez ar genoù. Biñset e vez ar rinkler e sol ar rabod, hag alies e ranker tennañ al lavnenn evit e reizhañ. Lod rabodoù o deus ur viñs all evit reizhañ ar rinkler hep tennañ al lavnenn kuit.\nKorn dizremmet un armel\nDre vras e renker ar rabotoù e daou rumm : ar rabodoù-treuz a c'haller derc'hel e boz an dorn, hag ar rabodoù-eskemmer a implijer gant an daouarn war un daol-labour. Rabodoù-tredan a c'heller implijout gant un dorn hepken ivez zo e gwerzh bremañ.\nDamheñvel an eil re ouzh ar re all eo ar rabodoù-treuz da geñver ment, pouez, neuz ha korfadur : dre al lavnenn e tiforc'her etrezo. Bihan a-walc'h int evit bezañ dalc'het e boz un dorn. N'eus diskolper ebet dezho. Serroc'h eget hini ar rabodoù bras eo korn al lavnenn, ha war-du al laez eo troet he beskell.\nIjinet e oant bet gant Stanley abalamour ma c'houlenne ar gilvizien ur rabod bihan da labourat a-dreuz gwiad ar prenn (a vo gwelet pelloc'h), evit rimiañ pennoù ur planken da skouer pe, hervez an hengoun amerikan, evit tennañ merkoù torgontilli a-ziwar taolioù-labour ar gigerien, a veze savet a-dreuz gwiad peurliesañ evit ma vijent solutoc'h.\nDa rimiañ pennoù ar plenk e servijont c'hoazh, ha da beurgempenn pezhioùigoù prenn a-benn m'o devije ar vent rekis, da plaenaat skoulmoù, da zizremmiñ kornioù ha zoken da skarzhañ roudennoù peg a-ziwar un tamm koad. Un divrazer a reer e brezhoneg eus ur rabod-treuz a implijer evit labourat a-dreuz gwiad ar prenn.\nUr rabod-hiron, 65 cm e hirder\nPerzh pennañ ar rabodoù-eskemmer eo o lavnenn sanket gant ar veskell troet war-du an traoñ ha stag ouzh un diskolper.\nDre o anv e ouzer a-douez ar rabodoù-eskemmer da petra e servij ar benveg-mañ-benveg. Leonard Bailey en devoa renket e rabodoù houarn dre niverennoù a glote gant o ment hag o implij ; padet he deus ar reizhiad-se betek bremañ : zoken pa zisoñjer an implij e kounaer an niverenn, a zo heñvel daoust ha peseurt oberour e vije.\nRabodoù-eskemmer a bep seurt ment zo, eus ar rabod-biz a lakaer e penn ur biz da gempenn pezhioù munut-munut, an ansell a implijer evit kleuziañ garanoù, ar rimier da flouraat ar prenn, ar rabod-bras evit divrazañ gorread ur planken betek ar gale a zo ur rabod dalc'het gant daou zen.\nBez' ez eus rabodoù koad graet diwar ur bloc'had prenn hag ul lavnenn dir, rabodoù hiron e metal staget ouzh un diazez e koad, rabodoù metal digoad, ha bremañ ez eus rabodoù untolz e mezell : moulet eo korf ar benveg en un tamm hepken, dornell hag all, ha staget e vez ul lavnenn outañ.\nPetra ober gant ur rabod ?Aozañ\nMeur a zoare labour a c'heller ober gant rabod pe rabod, ha kalz rabodoù arbennik a gaver er stalioù-labour. Azasaet eo o ment ouzh ar gorread a zo da labourat, hag azasaet eo ivez ment, korn ha stumm beskell o lavnenn d'an efed a venner reiñ d'ar prenn. Setu amañ un nebeud labourioù a c'heller ober gant rabodoù, arbennik pe get :\n• Moanaat ha plaenaat un tamm prenn gant rabodoù-treuz evel an divrazer, kenderc'hel war an eskemmer gant ur rabod-bras kent peurechuiñ al labour a-daolioù rimier (e Japan ez implijer ur rabod all goude ar rimier, a vije anvet un arc'hrimier e Breizh mar bije rabodoù ken tanav troc'h o lavnenn).\n• Garaniñ un tamm prenn gant un ansell, ha da c'houde plaenaat foñs ar garan gant ur rabod bihanoc'h.\n• Stummañ mouladurioù da ginklañ un tamm prenn gant ur rikamaner : kizellet eo al lavnenn hervez ar stumm a venner kizellañ.\n• Flouraat gorreadoù kromm gant ur rabod-rakiñ, a zo ur rabod e lavnenn rontaet dalc'het gant div zornell.\n• Kempenn ar rizennoù a lakaer e traoñ ar mogerioù en ur sal, gant ur rabod-heñcher e lavnenn ken ledan hag an tamm prenn.\n• Ober saziloù war vord ur planken gant ur rabod-sazilañ a zo ur rabod digor war unan eus e gostezioù.\n• Kempenn foñs ur voest koad dre gas ar skolpoù a-hed ar c'hostezioù gant ur rabod-kizell.\nDegadoù a zoareoù rabodoù all zo, ha zoken e c'hall ur munuzer fardañ e rabod dezhañ evit diouzh e ezhomm.\nPenaos ober gant ur rabod ?Aozañ\nRabodiñ (en doare japanat)\nDiaes a-walc'h eo ober labour mat gant ur rabod,ret eo dont a-benn da dapout an dro-vicher.\nStardet mat e vez an tamm prenn d'an uhelder a zere evit labourat distriv.\nHollret eo dibab ur rabod azasaet ouzh al labour a venner ober : hirder al lavnenn hag he c'horn dreist-holl. Ret eo reizhañ fourchad al lavnenn en doare ma tennfe ur gwiskad tanav a brenn bewezh ma tremen warnañ, ha ret eo e vije lemm-mat al lavnenn a-benn bezañ gouest da labourat a-hed ur planken, neuze e tle bezañ lemmet alies evel ma reer gant ur gizell.\nRet eo teurel evezh ouzh gwiad ar c'hoad, da lavaret eo stur an elvoù, an nervennoù anezhañ. Mar labourit a-enep gwiad ar prenn e sanko al lavnenn hag e tenno melloù tammoù — un divrazer a implijer pa venner en ober, mod all e reer ur fazi ; mar c'hoarvez, klaskit gwiad ar prenn (gwelit an div skeudenn amañ a-is).\nA-du gant gwiad ar prenn : mat eo.\nA-enep gwiad ar prenn : diwallit !\nLakait ar rabod da uzañ ar c'hoad dre vountañ warnañ en un doare gorrek hag ampl, en ur bouezañ ingal war ar benveg.\n> Sachañ a ra Japaniz war o rabodoù, evel ma weler war ar video.\nDiwallit da rabodiñ war un tach pe ur viñs, ar pezh a raje un ask fall el lavnenn.\nPa vez echu al labour, dav eo renkañ ar rabod war e gostez evit doujañ d'al lavnenn, hag en ul lec'h sec'h evit mirout ouzh gwar ar c'hoad ha mergl ar metal.\n(fr) Fedullo David & Gallauziaux Thierry : La menuiserie, Eyrolles, Paris, 2011 (ISBN 978-2-212-13207-6)\n(fr) Roll ar rabodoù gwerzhet gant Stanley Europa\n(fr) Morisot J. M. R. : Vocabulaires des Arts et Métiers, 1814 Lenn en-linenn)\nSellit ouzh ar ger Rabod er\n↑ Notennoù yezh a gavor e Kaozeadenn ar bajenn-mañ.\n↑ Hampton C. W. & Clifford E, Planecraft – Hand planinng by Modern Methods, Woodcraft Supply Corp., 1982 • ISBN : 978-0-918036-00-1\n↑ Mercer Henry C. Mercer, Ancient Carpenters' Tools, Dover Publications, 2000 • ISBN : 0486409589\n↑ Planing Ship Timbers with Little Machines, Popular Science monthly, Kerzu 1918, p.68, amañ\nAdtapet diwar « https://br.wikipedia.org/w/index.php?title=Rabod&oldid=1930974 »\nDernière modification le 2 Gen 2022, à 21:59\nKemmoù diwezhañ degaset d'ar bajenn-mañ d'an 2 Gen 2022, da 21:59.


Sul 1añ viz Mae 2022 – Lann-Anna\nHome Ar Sent / Les Saints Sul 1añ viz Mae 2022\nAr Sent / Les Saints, Gregorian, Liderezh ar Sulioù hag ar gouelioù / Liturgie des Dimanches et fêtes\nSul 1añ viz Mae 2022\nSul 1añ viz Mae 2022 – Trede Sul Fask / Dominica Secunda post Pascha – An Eil Sul goude Pask (Sul ar Pastor mat)\nDimanche 1er Mai 2022 – Nouveau missel: 3e Dimanche de Pâques / Usus Antiquior : 2e Dimanche après Pâques\nkanoù gregorian evit ar misal nevez\nAviel sant Lukaz\nEn deiz-se, setu ma oa daou anezho o vont d’ur vourc’h war-hed tri-ugent stadenn diouzh Jeruzalem, he anv Emmaus, hag e komzent etrezo diwar-benn kement tra a oa c’hoarvezet. Ha setu e-pad ma oant o komz hag o vreutaat, Jezuz e-unan a dostaas hag en em lakaas d’ober hent ganto; met dalc’het e oa o daoulagad ma ne oant ket evit en anavezout.\nHag e lavaras dezho: «Petra eo ar c’homzoù-se a lavarit an eil d’egile, en ur vont gant an hent?.» Chom a rejont a-sav, leun a dristidigezh. Unan anezho, anvet Kleopaz, a respontas outañ: «Te eo an estren nemetañ, o chom e Jeruzalem, a vefe hep gouzout petra a zo bet c’hoarvezet enni, en deizioù-mañ?» – «Petra ‘ta?» emezañ. Ar re-mañ a respontas: «Ar pezh a zo en em gavet gant Jezuz a Nazared, a oa en em ziskouezet evel ur profed galloudus en e oberoù hag en e gomzoù, dirak Doue ha dirak ar bobl a-bezh; ha penaos o deus hor beleien vras hag hor pennadurezhioù en droukroet da vezañ barnet d’ar marv, hag en staget ouzh ar groaz. Ni avat hor boa fiziañs e oa hennezh an hini a zasprenfe Israel; hogen, gant kement-se holl, eo hemañ an trede deiz abaoe m’eo degouezhet an traoù-se. Gwir eo ez eo bet strafuilhet hor spered gant un nebeut gwragez eus hon touez: Aet int d’ar bez da c’houloù-deiz, ha pa n’o deus ket kavet e gorf, ez int distroet en ur lavarout o devoa gwelet Aeled zoken, hag a lavar ez eo bev. Ha darn eus hor c’hompagnuned a zo aet d’ar bez, hag o deus ivez kavet an traoù evel m’o devoa lavaret ar gwragez; eñ avat n’o deus ket e welet.» Neuze e lavaras dezho:\n«O tud dispered ha gorrek ho kalonoù da grediñ kement o deus lavaret ar Brofeded! Daoust ha ne oa ket ret d’ ar C’hrist gouzañv ar poanioù-se ha mont evel-se en e c’hloar?» Hag o kregiñ gant Moizez hag an holl Brofeded, e tisplegas dezho, en holl Skriturioù, ar pezh a oa diwar e benn.\nEvel-se ec’h errujont tost d’ar vourc’h ma ‘z aent, met eñ a reas van da vont hiroc’h. Met derc’hel a rejont warnañ en ur lavarout: «Chom ganimp, rak setu ar serr-noz o tont, hag emañ an deiz o tiskenn.»\nHag ec’h antreas eta evit chom ganto. Hag e c’hoarvezas pa oa ouzh taol ganto, ma kemeras ha ma vennigas ar bara, m’en rannas ha m’en roas dezho. Neuze o daoulagad a zigoras hag en anavezout a rejont; eñ avat a oa en em guzhet diouto.\nHag e lavarjont an eil d’egile: «Daoust ha ne verve ket hor c’halon en hor c’hreiz, pa gomze ouzhimp war an hent, ha pa zizoloe dimp ar Skriturioù?» Hag o sevel raktal e tistrojont da Jeruzalem. Eno e kavjont bodet an Unnek hag o c’hompagnuned, a lavaras dezho: «Evit gwir, dasorc’het eo an Aotrou, hag en em ziskouezet eo da Simon.» Hag i o-unan a zisplegas ar pezh a oa c’hoarvezet war an hent, ha penaos o devoa en anavezet gant rannidigezh ar bara.\ndaved al load « Introïbo «\n+ Usus Antiquior\nVidi aquam * * *\nDazgwerzad amzer Fask\ndiouzh Ezekiel 47, 1 & 9, Salm 118 (117),1\na setu ma strinke an dour eus dindan\nkostez dehoù an Templ; rak yac’haat a ra, hag\nar vuhez en em zispak e kement lec’h ma’z a ar\nfroud. S/ Dougit klod d’an Aotrou evit e vadelezh ! Ya, da virviken e pad e drugarez !\nSelaouomp, kanomp, meulomp!\nSalm 32, 5-6.\nMisericórdia Dómini plena est terra, allelúia: verbo Dómini cæli firmáti sunt, allelúia, allelúia.\n& 1/ Exsultáte, iusti, in Dómino: rectos decet collaudátio.\nTrugarez Doue en em led war an douar a-bezh; gant Ger Doue eo bet startaet an Neñvoù\n& 1/ Youc’hit a levenez d’an Aotrou, c’hwi an dud reizh!\nSul 24 a viz Ebrel 2022\nSul 8 a viz Mae 2022


Buhez ar Sent/1912/Merzerien Nikomedi - Wikimammenn\nBuhez ar Sent/1912/Merzerien Nikomedi\n◄ Mari Mancini Merzerien Nikomedi Tarsila ►\nAn impalaer Dioklesian, laket pennadou ennan gant e vab-kaer Galer, a zisklerias an dekvet brezel bras d’ar gristenien, dre eur gemennadurez embannet en Nikomedi, ar 24 a viz c’houevrer 303. Unan a zaou a renked ober : kinnig ezans d’an doueou pe mervel.\nBihan e oe niver ar re a droas kein da Jezuz-Krist, en Nikomedi, en deveziou-ze. N’eus hano en istor nemet eus a ziou hag o dije nac’het o fe, hag a oe an diou impalaerez. Eleiz a gristenien-all a oa el lez, hag an evoa an impalaer pep fizianz enne, hag a gare evel e vugale ; ar re-man a gavas gwell gouzanv ar maro, kentoc’h evit mont d’ober dismegans da Zoue o badeziant.\nEuzeb en deus skrivet d’imp merzerenti Per, den a gambr an impalaer. Evel ne felle ket d’ezan kinnig ezans, e oe staget war eur marc’h koad ha dispennet e gorf a dôliou skourje. Eur wech ma oe dizoloet an eskern, e oe laket holen ha gwinegr war ar gouliou. Goude e oe astennet ’us d’an tan, evit peurdevi ar pez a gig a chome c’hoaz ouz e eskern. En doare-ze e varvas, diflach en e fe evel eur garreg en kreiz tarziou ar mor en kounnar. Dorothe, Gorgonius, hag eleiz a zervijerien-all eus ar palez, goude bezan bet skourjezet pell amzer, a oe mouget. An impalaer e-unan a chomas war al lec’h epad o merzerenti. Goude bezan roët ôtre d’o sebelian, e teuas keun d’ezan, ha gant aon na deujed da bedi en harz o relegou, e roas urz d’o zennan eus ar be ha d’o stlepel er mor : « Petra ra ze ? eme Laktans. Daoust hag ar re a chouzanv ar maro evit o Doue a zo nec’het gant o relegou ? Ma fell d’eze mervel, eo abalamour mont da lez an Otrou. »\nEpad ma oa evelse Dioklesian o lakat tud e di d’ar maro, kêr a-bez a oa ive er strafuilh hag er spont. Barnerien a oa en templou brasan, ha kement hini a vije difizianz anezan, e veze gourc’hemennet d’eze kinnig ezans, ha pa ne felle ket d’eze hen ober, e vezent kondaonet d’ar maro. N’eo ket hepken ar bôtred, ar merc’hed ive, hag ar vugale zoken, a veze heskinet. Da gentan, e oe kroget en dud a iliz. An eskob Anthim hag e veleien a oe barnet prim ha prim ha lazet en doareou dishenvel ; gante e varvas ive o c’herent ; a-wechou e vezent laket en eur vag ha stlapet er mor gant eur men ouz o goug ; a-wechou-all e veze grêt eun tântad endro d’eze d’o devi a vagad.\nAdtapet diwar « https://br.wikisource.org/w/index.php?title=Buhez_ar_Sent/1912/Merzerien_Nikomedi&oldid=38399 »\nKemmoù diwezhañ degaset d'ar bajenn-mañ d'an 9 Gou 2012, da 09:45.


Kaozeadenn Implijer:Spudnik - Wikipedia\nSalud, Spudnik, Un degemer c'hwek a roomp dit war ar Wikipedia e brezhoneg\nDemat, Spudnik. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\nSalud ha donemat dre amañ. Brav eo lenn da vrezhoneg yac'h. Bianchi-Bihan 25 Mez 2010 da 21:11 (UTC)\n3 Skrivagnerien Aostria\n5 Lez-varn Justis Europa\nSalud dit. Ur patrom : [] a zo da vravaat ar pennadoù diwar-benn skrivagnerien. A galon. --Ex-Smith 26 Mez 2010 da 15:43 (UTC)\nUl labour eus ar re efedusañ ha kloka rez er pennad-se, hag ur gwir blijadur eo evidon gwelet un implijer nevez ken oberiant. Gourc'hemennoù, dalc'h da vont. --Y-M D (kaozeal) 28 Mez 2010 da 20:49 (UTC)\nRespontoù war va fajenn. --Y-M D (kaozeal) 29 Mez 2010 da 18:35 (UTC)\nN'eo ket ar vro a anavezan ar gwellañ, marteze ez po plijadur o lenn ar pennad diwar-benn Elfriede Jelinek . Brav e vefe kaout ur pennad diwar-benn Thomas Bernhard. --Ex-Smith 29 Mez 2010 da 20:30 (UTC)\nHallo, wie geht's? Ya, lennet em eus. Dalc'het em befe ivez ar ger orin. Kentañ tro. --Ex-Smith 10 Eos 2010 da 10:48 (UTC)\nLez-varn Justis EuropaAozañ\nSalud dit ! Ha gourc'hemennoù evit da bennadoù a sikour da gas ar c'harr war-raok :-). Evit ar pennad Lez-varn Justis Europa e kav din n'eus ket ezhomm marteze da lakaat ar ger "justis". Da'm soñj emañ e-barzh "lez-varn" an div elfenn zo ezhomm da dreiñ hag a gaver er yezhoù all evel "Cour de Justice" e galleg pe "de:Gerichtshof" en alamaneg (Hof, cour = lez, ha justice, Gericht = barn). Gwelet em eus ivez e vez meneget traoù evel "Unaniezh Europa" en titloù e yezhoù all peurvuiañ kentoc'h eget "Europa" hepken. Daoust ha ne vefe ket gwelloc'h lakaat "Lez-varn Unaniezh Europa" da ditl d'ar pennad ? A galon, --Llydawr 27 Eos 2010 da 15:30 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:Spudnik&oldid=797499 »\nKemm diwezhañ d'an 27 Eos 2010 da 15:30\nKemmoù diwezhañ degaset d'ar bajenn-mañ d'an 27 Eos 2010, da 15:30.


Dulce et decorum est pro patria mori zo ul lavar latin, tennet eus ur varzhoneg gant ar barzh latin Horatius, e-barzh an dastumad Carmina (III.2.13)) hag a dalv kement ha « C'hwek ha klodus eo mervel evit ar vro ». Hervez ar barzh eo c'hwek ha kaer mervel evit ar vro, un ali a zo bet implijet gant tud zo ha milliget gant tud all.\n1 Ar varzhoneg orin\nAr varzhoneg orin[kemmañ | kemmañ ar vammenn]\nSed amañ linennoù orin eus dibenn skrid ar barzh hag an droidigezh anezho.\nC'hwek ha klodus eo mervel evit ar vro :\nAr marv a vez war-lerc'h an den a dec'h,\nha ne ziskrog diouzh divhar na diouzh kein spontik\nar yaouankizoù abaf.\nDistaget eo bet ar bomm-se gant Simon Fraser, 11vet Lord Lovat a-raok bezañ dibennet e Londrez e 1747.\nAr studierien saoz a lavare en XIXvet kantved: "Dulce et decorum est pro patria mori, sed dulcius pro patria vivere, et dulcissimum pro patria bibere. Ergo, bibamus pro salute patriae", da lavarout eo : " C'hwek ha klodus eo mervel evit ar vro met c'hwekoc'h bevañ eviti ha c'hwekañ tra eo evañ dezhi. Neuze evomp da yec'hed ar vro."\nMeneget eo bet alies da vare an Impalaeriezh Breizhveuriat en XIXvet kantved, dreist-holl e-pad eil brezel ar voered hag ivez evit reizhabegiñ ar brezel-bed kentañ.\nMeneget eo en ur varzhoneg saoznek, gant ar barzh saoz Wilfred Owen, anvet Dulce Et Decorum Est.\nAdskrivet eo bet ouzh moger chapel skol ofiserien an arme saoz e Sandhurst e Bro-Saoz.\nUn danevell gant Damon Knight e 1955 zo anvet Dulcie and Decorum, ha kaoz enni eus urzhiataerioù oc'h aliañ an dud d'en em lazhañ.\nEchuiñ a ra ar film Johnny Got His Gun gant ar frazenn-se, war un dro gant stadegoù diwar-benn niver an dud lazhet er brezel.\nEr film All Quiet on the Western Front eo meneget ar frazenn gant ur c'helenner dirak e glas.\nMeneget eo bet ivez e levrioù bannoù-treset, ha dreist-holl gant René Goscinny en Astérix, diwar fent, e Le Combat des chefs, ha La Mascotte, en albom Astérix et la Rentrée gauloise.\n"Dulce et decorum est pro patria mori" a zo ger-stur en un toullad aozadurioù:\nAcademia Militar Portugal ( )\nAr Royal Grammar School, Newcastle upon Tyne (kemmet eo bet)\nAdtapet diwar « https://br.wikipedia.org/w/index.php?title=Dulce_et_decorum_est_pro_patria_mori&oldid=1855715 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Gallagher) (KildareStreet.com)\nResults 1-20 of 834,570 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Gallagher)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Pat Gallagher)


Pajenn:Perrot - Bue ar Zent.djvu/701 - Wikimammenn\nPajenn:Perrot - Bue ar Zent.djvu/701\nKerkent ha ma ’n em gavas en e blas, e lakas urz endro d’ezan ; an henchou bras ne oent mui sternet gant al laeron, rak Fransez e-unan a yee d’o argas, ha lakat a reas ar re wasan d’ar maro. Evesât a rê war al lez-varniou ha war ar skoliou ; nebeutoc’h a brosezou a oe en e amzer, hag ar yaouankiz a oe skolaet gwelloc’h eget diagent.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/701&oldid=141001 »


Levr Yehezkel - Wikipedia\nLevr Yehezkel 30:13-18, dornskrid saoz eus an XIIIvet kantved, hebraeg ha latin\nLevr Yehezkel pe Levr Ezekiel (Yz) a zo unan eus Levrioù ar Brofeded er Bibl. En harlu e prezeg ar profed Yehezkel. Harluet eo bet war un dro gant ar roue Yehoyac'hin e 597 kent JK. Kemenn a ra d'ar bobl seziz Jeruzalem, ar rivin ha diskar an Templ, en arbenn d'he difealded e-keñver Doue.\nGoude distruj Jeruzalem e 587 kent JK e kemm ar profed e zoare-ober : gourfediñ a ra an harluidi da zougen o selloù etrezek an dieubidigezh, an distro d'ar vro, an dazont a c'hloar a zeuio war-lerc'h ar c'hastiz. Kastizet e vo ar broadoù (Yz 25-32). Distreiñ a raio Israel d'e vro (Yz 33 ha war-lerc'h).\nGweledigezhioù marzhus ha spontus a-wechoù a gaver en destenn en he fezh : ar c'harr er chabistr kentañ (Yz 1, 4:27), an eskern disec'het o advevañ en eil lodenn (Yz 37), arouez Israel, an Templ nevez (Yz 40-48).\nAr profed nemetañ eo hag a laka ar pouez war giriegezh pep hinienn (Yz 18),.\n↑ Yz 9\n↑ (br) Troidigezh An Tour-Tan, levrenn 3, p. 138\n↑ (fr) La Bible de Jerusalem, Cerf, embannadur 1998, p. 1276\n↑ (fr) Dictionnaire culturel de la Bible, Cerf/Nathan, 1990, p. 97\nAdtapet diwar « https://br.wikipedia.org/w/index.php?title=Levr_Yehezkel&oldid=1978305 »


Kêr-benn Stad Filipinez eo Manila (Maynila e filipineg).\n3 Lec'hioù dibar\n4 Treuzdougen e Manila\n4.1 Treuzdougen kêr\n4.2 Kehentiñ gant an diavaez\n5 Manila veur (Metro Manila)\nAr straed kenwerzhel pennañ e 1899\n1571 : Krouet kêr gant ar Spagnol López de Legazpi. Sujet eo ar vro d'an impalaeriezh spagnol.\n1898 : Disklêriet ar brezel ouzh Spagn gant ar Stadoù-Unanet. Distrujet al lestraz spagnol. Rankout a ra ar Spagnoled dilezel o zrevadenn. Kregiñ a ra Stadunaniz d'ober o renkoù er vro ha d'en em staliañ.\n1942 : Preizhet kêr gant lu Japan. Staliet eno un diktatouriezh kriz. Mestr eo Japan war ar vro. En ur guitaat Filipinez e tisklêr ar jeneral MacArthur ar frazenn vrudet (deuet da wir 4 bloaz war-lerc'h) : "I shall return" (Dont a rin en-dro).\n1945 : Staliet adarre ur gouarnamant e Manila. Dilennet Roxas y Acuna da brezidant hag Elpidio Quirino da vesprezidant.\n1946 : Goude fin aloubadeg Japan e tistro Stadunaniz d'en em staliañ e Manila.\nE-pad pell eo bet rannet kêr etre ur c'harter trevadennel, mogeriet ha poblet gant trevadennerien eus Europa. Ar pezh a reer Manila anezhañ hiziv e gwirionez pe Manila "Intramuros" (kêr-gloz) ha Binondo, anezhi kêr an henvroidi, hini an "Indios" kalz pobletoc'h. Spagnoled ar XVIvet kantved a rae "Indio" (diwar Indez) eus kement henvroad eus perc'henniezhioù an impalaeriezh spagnol er Bed Nevez ha, dre astenn-ster, eus kement hini a orin eus ar broioù trevadennet ganto goude ma voe dizoloet Amerika ha pa vefent o chom en Azia.\nHiziv emañ bodet er gêr-benn un niver bras a garterioù iskêrel en tolpad kêrioù a reer Metro Manila anezhañ hiziv. Eno e vev ouzhpenn 10 milion a dud. Poblañs kêr Vanila a sav da 1,6 milion a dud.\nAteneo Manila, ur skol-veur katolik, bet savet e 1859 gant ar Jezuisted.\nTreuzdougen e ManilaAozañ\nRoll arsavioù metro Manila\nKehentiñ gant an diavaezAozañ\nAerborzh etrebroadel Aquino\nManila veur (Metro Manila)Aozañ\nAdtapet diwar « https://br.wikipedia.org/w/index.php?title=Manila&oldid=1658729 »\nDernière modification le 25 Eos 2015, à 14:30\nKemmoù diwezhañ degaset d'ar bajenn-mañ d'an 25 Eos 2015, da 14:30.


Battersby, Edmund - Diabelli Variations (cd) | Buy Online in South Africa | takealot.com\nBattersby, Edmund - Diabelli Variations (CD)\n[ Disc 01 Track 01 ] 33 Variations in C Major on a Waltz by Diabelli, Op. 120, "Diabelli Variations": Theme: Vivace\n[ Disc 01 Track 02 ] 33 Variations in C Major on a Waltz by Diabelli, Op. 120, "Diabelli Variations": Variation 1: Alla Marcia, maestoso\n[ Disc 01 Track 03 ] 33 Variations in C Major on a Waltz by Diabelli, Op. 120, "Diabelli Variations": Variation 2: Poco allegro\n[ Disc 01 Track 04 ] 33 Variations in C Major on a Waltz by Diabelli, Op. 120, "Diabelli Variations": Variation 3: L'istesso tempo\n[ Disc 01 Track 05 ] 33 Variations in C Major on a Waltz by Diabelli, Op. 120, "Diabelli Variations": Variation 4: Un poco piu vivace\n[ Disc 01 Track 06 ] 33 Variations in C Major on a Waltz by Diabelli, Op. 120, "Diabelli Variations": Variation 5: Allegro vivace\n[ Disc 01 Track 07 ] 33 Variations in C Major on a Waltz by Diabelli, Op. 120, "Diabelli Variations": Variation 6: Allegro ma non troppo e serioso\n[ Disc 01 Track 08 ] 33 Variations in C Major on a Waltz by Diabelli, Op. 120, "Diabelli Variations": Variation 7: Un poco piu allegro\n[ Disc 01 Track 09 ] 33 Variations in C Major on a Waltz by Diabelli, Op. 120, "Diabelli Variations": Variation 8: Poco vivace\n[ Disc 01 Track 10 ] 33 Variations in C Major on a Waltz by Diabelli, Op. 120, "Diabelli Variations": Variation 9: Allegro pesante e risoluto\n[ Disc 01 Track 11 ] 33 Variations in C Major on a Waltz by Diabelli, Op. 120, "Diabelli Variations": Variation 10: Presto\n[ Disc 01 Track 12 ] 33 Variations in C Major on a Waltz by Diabelli, Op. 120, "Diabelli Variations": Variation 11: Allegretto\n[ Disc 01 Track 13 ] 33 Variations in C Major on a Waltz by Diabelli, Op. 120, "Diabelli Variations": Variation 12: Un poco piu mosso\n[ Disc 01 Track 14 ] 33 Variations in C Major on a Waltz by Diabelli, Op. 120, "Diabelli Variations": Variation 13: Vivace\n[ Disc 01 Track 15 ] 33 Variations in C Major on a Waltz by Diabelli, Op. 120, "Diabelli Variations": Variation 14: Grave e maestoso\n[ Disc 01 Track 16 ] 33 Variations in C Major on a Waltz by Diabelli, Op. 120, "Diabelli Variations": Variation 15: Presto scherzando\n[ Disc 01 Track 17 ] 33 Variations in C Major on a Waltz by Diabelli, Op. 120, "Diabelli Variations": Variation 16: Allegro / Variation 17:\n[ Disc 01 Track 18 ] 33 Variations in C Major on a Waltz by Diabelli, Op. 120, "Diabelli Variations": Variation 18: Poco moderato\n[ Disc 01 Track 19 ] 33 Variations in C Major on a Waltz by Diabelli, Op. 120, "Diabelli Variations": Variation 19: Presto\n[ Disc 01 Track 20 ] 33 Variations in C Major on a Waltz by Diabelli, Op. 120, "Diabelli Variations": Variation 20: Andante\n[ Disc 01 Track 21 ] 33 Variations in C Major on a Waltz by Diabelli, Op. 120, "Diabelli Variations": Variation 21: Allegro con brio\n[ Disc 01 Track 22 ] 33 Variations in C Major on a Waltz by Diabelli, Op. 120, "Diabelli Variations": Variation 22: Allegro molto\n[ Disc 01 Track 23 ] 33 Variations in C Major on a Waltz by Diabelli, Op. 120, "Diabelli Variations": Variation 23: Allegro assai\n[ Disc 01 Track 24 ] 33 Variations in C Major on a Waltz by Diabelli, Op. 120, "Diabelli Variations": Variation 24: Fughetta - Andante\n[ Disc 01 Track 25 ] 33 Variations in C Major on a Waltz by Diabelli, Op. 120, "Diabelli Variations": Variation 25: Allegro\n[ Disc 01 Track 26 ] 33 Variations in C Major on a Waltz by Diabelli, Op. 120, "Diabelli Variations": Variation 26: [Piacevole]\n[ Disc 01 Track 27 ] 33 Variations in C Major on a Waltz by Diabelli, Op. 120, "Diabelli Variations": Variation 27: Vivace\n[ Disc 01 Track 28 ] 33 Variations in C Major on a Waltz by Diabelli, Op. 120, "Diabelli Variations": Variation 28: Allegro\n[ Disc 01 Track 29 ] 33 Variations in C Major on a Waltz by Diabelli, Op. 120, "Diabelli Variations": Variation 29: Adagio ma non troppo\n[ Disc 01 Track 30 ] 33 Variations in C Major on a Waltz by Diabelli, Op. 120, "Diabelli Variations": Variation 30: Andante, sempre cantabile\n[ Disc 01 Track 31 ] 33 Variations in C Major on a Waltz by Diabelli, Op. 120, "Diabelli Variations": Variation 31: Largo, molto espressivo\n[ Disc 01 Track 32 ] 33 Variations in C Major on a Waltz by Diabelli, Op. 120, "Diabelli Variations": Variation 32: Fuga - Allegro\n[ Disc 01 Track 33 ] 33 Variations in C Major on a Waltz by Diabelli, Op. 120, "Diabelli Variations": Variation 33: Tempo di Menuetto, moderato\nEdmund Battersby (Fortepiano)


Divyezhegezh : diforc'h etre ar stummoù - Wikipedia\nDivyezhegezh : diforc'h etre ar stummoù\nStumm eus an 18 Du 2019 da 09:06\n2 okted ouzhpennet , 2 vloaz zo\nStumm eus an 21 C'hwe 2019 da 20:41 (kemmañ)\nStumm red eus an 18 Du 2019 da 09:06 (kemmañ) (dizober)\nIsrannet e vez an divyezhegezh hiniennel hervez [[barregezh]] an den war bep yezh:\n* ''Divyezhegezh kempouez'' (saoz. 'coordinate bilingualism'): Bep termen pe frazenn a denn e penn an hini a oar an div yezh d'ur mennad disheñvel hervez ar yezh ma vez implijet gantañ. Da skwerskouer, n'eo ket heñvel evit un hini a oar brezhoneg kement hag ar galleg a seurt-mañ ar perzhioù a denn d'ar ger '[[ki]]' diouzh un tu hag ar ger 'chien' diouzh an tu all. Peurliesañ o devez an dud divyezheg-mañ ur [[pouez-mouezh]] pe un [[taol-mouezh]] kreñvig a-walc'h. Alies a-walc'h e vez kavet tud divyezhek a seurt-mañ e [[Kebek]]. Peurliesañ e vez kavet divyezhegezh kempouez pa reer gant div yezh komzet gant kumuniezhioù yezh ha sevenadur hag a chom digemmesk an eil diouzh eben.\n* ''Divyezhegezh kevrennek'' (saoz. 'compound bilingualism'): Disheñvel-tre eo an doare divyezegezh-mañ diouzh an hini displeget a-is rak en darvoud-mañ e tenn ar gerioù heñvelster d'an hevelep mennadoù e penn an dud a ra gant an div yezh-se. Evite, da skwerskouer, e tenn ar gerioù 'ki' hag 'chien' dres d'ar memes tra. Peurliesañ n'o devez kudennoù ebet, pe kalz nebeutoc'h a gudennoù, evit distagañ en un doare reizh pep hini eus an div yezh komzet gante. Kavet e vez an doare divyezegezh-mañ dreistholl el lec'hioù ma vet komzet ur [[yezh bihan-niver]] pe c'hoazh gant tud o deus desket un [[eil yezh]] (L2) en un doare flour ha disi..\n* ''Divyezhegezh digempouez'' (saoz. 'subordinate bilingualism'): En darvoud mat eo ret treiñ eus ar yezh kentañ a-benn kavout ar gerioù hag ar frazennoù en eil yezh. Kavet e vez alies-tre seurt divyezhegezh gant tud a zo o paouez kregiñ da deskiñ un [[eil yezh]] pe n'int ket barrek-tre warni.\nAdtapet diwar « https://br.wikipedia.org/wiki/Dibar:MobileDiff/1856865 »


Journal de Renaud Camus, samedi 7 septembre 2019\ncréée le samedi 7 septembre 2019, 23 h 36\nmodifiée le samedi 7 septembre 2019, 23 h 38Plieux, samedi 7 septembre 2019, dix heures et demie du soir. M. Pohon, que je croyais évanoui dans l’air, au moins de mon point de vue, a ~~~~~~ ~~~~ ~~~~~~~~ ~~~~~~~~~~~~~~ ~~~ ~~~~~~~~~~ ~~~ ~~~~~~~~~~ ~~~ ~~~~~~ ~~~~ ~~~ ~~~~~~ ~~~~~~~~~~, pour les Tweets : ~~~ ~~~~~~~~~~, ~~~~~ ~~~ ~~~~~~~~ ~~~~~~, ~~~~ ~~~~~~~~ ~~~ ~~~~~~~~ ~~~~~~~~~~~, ~~~~~ ~~~~ ~~~~~~~~ ~~~~~~~, ~~~~~~~~, ~~ ~~~ ~~~~~~~~~~~ ~~~~ ~~~~~ ~~~~~~~~~ ~~~~~~~, ~~~~~~ ~~~ ~~~~~~~~ ~~~~ deux cent quatre-vingts, ~~~~~ ~~~ ~~~~~~~~ ~~~ ~~’~~~~~~ ~~~~~. ~~~ ~~~ ~~~~~~~~~~~ ~~~~~ ~~~~ ~~~ ~~~~~~~~ ~~~~~-~~~~~. ~~~ ~~~~~ ~~~ ~~~~~~~~~~ ~~~ ~~~ ~~~~~~, ~~~ ~~~~~~~~~ ~~’~~~ ~~~~~~~ ~~~ ~~~~~ de six cents ~~~~~~. ~~’~~~ ~~~~~~ ~~~ ~~~~~~~~ ~~ ~~~~~~~~ ~~~ ~~~~~~~~, ~~~~~ ~~~~~~~~~ ~~’~~~~~~~, ~~~ ~~~~~~~ ~~~~~~~~~~, ~~~ ~~~~~~~~~ ~~~ ~~~~~~~~~~ ~~~~ ~~~~~~~~~~~~~ ~~~~~~ ~~~~~~~~~~~~ (chôrophages ? qui ~~~~~~~ de l’espace, qui ~~~~~~ ~~~ ~~~ place ?). ~~~ ~~’~~~, ~~~ ~~~~~~~~, ~~~~~~ ~~~~ ~~~~~ ~~~ ~~~~~~ ~~~~~~, ~~~~~~’~~ ~~~~~~~~ ; ~~~~~ ~~~ ~~~~~~ ~~~ ~~~~~~, ~~~ ~~~~~ ~~’~~~~~ ~~~~ ~~~~~~ ~~~~~~~~~~~~ et sans forme, ~~~~~~~~~~~ ~~ ~~~~~~~ ~~~~~ ~~’~~~~~~ ~~ ~~~~~~~~~, ~~ ~~~~~~~~~, ~~ ~~~~~~~~~~~~~, ~~-~~-~~~ ~~~~~~~~~~ ~~~~ ~~~~~~~ ~~~~~ ~~~~ ~~~~~~~, ~~~~ ~~~~~~~~~~, ~~~ ~~’~~~~ ~~~~~ un sens, ~~~ ~~~ suis satisfait de ~~~~ ~~~~~~~ — ~~~~~~ ~~~~~ ~~~ ~~~~~~~ ~~~~~~~~ ~~’~~~ ~~~~~~, ~~’~~~ ~~~~~~, ~~~~~ ~~~~~ débloquer.\nIl ~~ ~~ ~~~~~~ ~~~~ ~~~ ~~~~~~ ~~~ ~~~~ ~~~~ ~~~ ~~~~~~~~~, ~~~ crois, et que ~~~~ ~~~~~~~~~ ~~~~~~ ~~~~ ~~~~ ~~~~~ ~~~~~~~~~~~. ~~’~~~~~~ ~~~ ~~~~~~~~ ~~~ ~~~~~~ ~~~ ~~~ ~~~~~~~~ ~~~ ~~~~, ~~~ ~~’~~~~~~~~~~, ~~~ ~~’~~~~~~~~~~~~, ~~~ ~~~~~~~~ ~~ ~~~ ~~~~~~~~ ~~~~~~~~~~~. Tous ces monastères ~~~~ ~~’~~~~~~~~~ ~~~~~~~ ~~~~~ ~~~~ ~~~~~~~ ~~~~~~~~, ~~’~~~~~~-~~~ ~~~~ ~~~~, ~~~~~~~ ~~~~ ~~~~~, ~~~’~~~~ ~~~~~~~~~ ~~ ~~~~~~~~ ? ~~~ ~~~~~ ~~’~~~ ~~~ ~~’~~~~~~ ~~~~~~~~-~~~~ ~~ ~~~~~~ ~~~~~ ~~~ à ceux de ~~~~~~ ~~~~~~~, ~~ ~~~~~~ ~~~~~~~~~, ~~~~~ ~~~~, ~~~~ ~~~~~~ ~~~ ~~~~~ ~~~~~~~~~ ?\nvoir l’entrée du samedi 7 septembre 2019 et son image dans Le Jour ni l’Heure


Llangamarch - Wikipedia\nIliz Sant Tysilio, Llangamarch.\nLlangamarch zo ur gêriadenn eus Powys, e Kembre. Emañ e kember ar stêr Irfon hag an Afon Cammarch, etre Llanfair-ym-Muallt ha Llanwrtyd. Poblet eo gant 541 a dud (2011).\nEr c'hreisteiz d'ar gêriadenn emañ torgennoù Mynydd Epynt a dap betek 474 m a uhelder.\nHervez ar richenn e voe savet ur peneti eno gant ur sant anvet Camarch pe Cammarch, unan eus mibien Gwynlliw. Met marteze ivez e teu anv ar gêriadenn eus anv ar stêr vihan anvet heñvel hag a dremen enni. Gouestlet eo an iliz-parrez da sant Tysilio.\nE saozneg e reer Llangammarch Wells eus ar gêriadenn ha brud a dapas abalamour d'he dour-eien er XIXvet kantved, evel kêrioù all eus Powys, Llanfair-ym-Muallt, Llandrindod ha Llanwrtyd. Ken anavezet e oa en amzer-se ma teuas an impalaer Wilhelm II da dremen amzer eno e 1912.\nJohn Penry (1559-1593), merzher protestant brudet.\nAdtapet diwar « https://br.wikipedia.org/w/index.php?title=Llangamarch&oldid=1541943 »\nKemmoù diwezhañ degaset d'ar bajenn-mañ d'an 6 Kzu 2013, da 16:32.


Pajenn:Marigo - Buez ar Saent.djvu/113 - Wikimammenn\nPajenn:Marigo - Buez ar Saent.djvu/113\nparticulier ac’hanon, hac hoc’heus va freservet dious ar bed, ha va c’honservet e creiz an tourmanchou ; pliget gueneoc’h receo va Ene. En ur aichui he feden e varvas er bloaz 251 d’an oad a ur bloaz var-nuguent.\nDa ben neubeut amser goude, an tirant-ze o tremen ur Ster en ur vag, a gouezas en dour, heb ma voe gallet e savetei na memes caout e gorf.\nSantes Agata e deus dispriget gloar ha pligeadurezou ar bed, abalamour ma crede parfet penaus madou an douar ne dint netra e coumparæsoun da re an Êe. O peguen dicriet eo ar bed, pa zeu ar Sænt d’e abandouni ha d’e zisprigeout ! Ar re memes pere a heul ar bed en em glem hac a lavar n’en deus nemet madou tromplus hac aparant. Cridi a rit ar virionez-mâ, e guelet a rit hoc’h-unan dirag ho taoulagad, ha gouscoude e caret ar bed tromplus-ze.\nEil Reflexion. Pebez couraich ha pebez nerz a ro ar Religion Gristen, pa zeu ur Plac’h yaouanc da drec’hi un tirant hac ar c’hruela tourmanchou. Ne doun quet soueset o defe ur gouraich quer bras, pa ze digueneoc’h en recevont ; mæs ar pez am estoun, ep guelet ez oun va-unan quen digalon d’ho servicha, goude beza recevet quement a c’hraçou digueneoc’h.\nAr c’huec’hvet devez a viz Fevrer.\nAr Santes-ma, guinidic eus ar Guær a Cesaree e Capadoç, a voa consideret evel ur burzud a furnez hac a zevosion, hac evel exempl an oll Guerc’heset\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/113&oldid=134208 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/492 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/492\navoalc’h e cavo din e vezo uzet da ael ha da rod, ha me a garfe e padfez keit ha me. N’em eus ket izom da gemeret kementse a brez na da gaout eur bern danvez evit beza eürus. Gant m’am bezo dillad mad da lacat en dro din ; dillad dister, mes goest d’am dioual oc’h ar goal amzer, gant m’am bezo eun tiik soul goudor evit an noz, eun tam bara du evidhon, evit va greg ha va bugale, me a vevo dizoursi, dizoursioc’h eget an aotronez vraz hag an oll dudchentil a velan o vont hag o tont dre an hent-ma.\nGouscoude m’am bije bet eun tamik muioc’h a zanvez evit am eus… ar vugale a vije bet savet ha scoliet guelloc’h ; va fried ha me on divije gallet en em zelc’her gant muioc’h a zoare… Mes bah ! perag en em staga oc’h madou an douar ? Evit beza ne ket bras va fae, n’eus ket manket c’hoaz a vara em zi, hag em eus gallet ato beteg hen caout bep sul va zam butun ha va banne chigoden. Ha biscoas va c’halon ne deo bet stag oc’h an danvez ; biscoas n’em eus bet avi oc’h an dud pinvidig, ha perag e teufen-me da gaout avi outho brema ?\nHogen, sell, petra zo erru aze adarre ? han ! eur vanden loenet. Marc’hadourien o deus credabl, baleet epad an noz. Setu aze c’hoas re all hag a gemer poan evit gounit arc’hant. An anter euz an amzer ne vezont e guele ebet. Me da viana a ell ato tremen an noz dibreder em hini. Em lochen baour hag etouez va zruillou ec’h ellan diskuiza va izili o c’hortos mont adarre antronos d’am labour. Guir eo, o va c’harrigel gez, n’em eus nemeur a dra. Ma ve red din diloja, ganes-te ha gant va divrec’h e casfen avoalc’h va oll danvez eus va lochen da eul lochen all. Daou vele guial, eur c’houfr, eun daol, eur pot houarn ha teir scaounik, setu va oll arrebeuri.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/492&oldid=162764 »\nKemmoù diwezhañ degaset d'ar bajenn-mañ d'an 29 Mae 2020, da 17:25.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Katherine Zappone) (KildareStreet.com)\nResults 1-20 of 833,735 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Katherine Zappone)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Katherine Zappone)


Aod - Wikipedia\nAr riblennad douar a gaver a-hed ar mor eo an aod (pe an aot). Implijet e vez ribl ar mor hag arvor ivez. Evit ur stêr e komzer eus ar ribl pe eus he riblennoù, pe eus al lez.\nUn aod traezh er Filipinez.\n1 Neuz an aodoù\n2 An aod vev\n3 Tud an aod\n4 Termenadur reizhel e-keñver ar gwir\n5 Gerioù gant aod enno\nNeuz an aodoùAozañ\nMeur a seurt aod a zo diwar morfologiezh an douaroù ma ya ar mor tost outo. M'eo plat an douar hag ar riblennad dindanvor tostañ e teuio d'an aod un neuz digor, met distabil d'an aliesañ pa vez kaset da vont pelloc'h ar mor gant an avelioù. Er c'hontrol m'eo an aod lec'h ma 'z eus un douar uheloc'h eget live ar mor re dost dezhi e c'hell homañ bezañ harzet gant tornaodoù reeier kalet. Met m'eo ar reier graet gant danvezioù bruzunabl e c'hell ar mor krignañ anezho ha lakaat tres an aod da gilañ war-zu an douar.\nPa ne c'hell ar mor krignañ ar reier, kaset e vez alies traezh ha bili gantañ ken e tastum ur riblenn douar nevez a-dal d'un tornaod marv.\nTres an aod a zo bet deuet evit ar brasañ gant al live krenn tizhet gant araogerezh ar mor divezhañ, an araogerezh dunkirkat (4vet kantved-5ved kantved), met diwar krignerezh ar mor koulz hag ijinerezh an Den eo bet kemmet neuz an aod e meur a lec'h. War aodoù plat Mor an Hanternoz p'en deus diskennet live ar mor er Grennamzer eo bet adtapet douaroù nevez gant an Izelvroiz, ar Saozon hag an Alamaned. Koulskoude e ya goustadik uheloc'h live ar mor hiziv ken e vez douaroù traezhennek hag darn an traezhennoù o-unan diskaret tamm ha tamm pa vez ruilh-diruilh ar gwagennoù poulzet gant ar c'horventennoù.\nAn aod vevAozañ\nEr morioù ma vez ul lanv (ur mare) e vez goloet ha dichalet ur riblennad etre live ar gourlenn ha live an daere, an aod bev a reer eus outañ. Pa vez dizolo e weler ar pezh a zo bet kaset gant al lanv deuet kent, al lanvad eo, graet gant polotennoù pe neudennadoù bezhin ha gouemon. Aze e vev plant-mor ha loenigoù-mor a c'hell bezañ dizoloet unan pe div wech an deiz. Un endro bevoniel pinvidik eo. Gant loenigoù dastumet war an aod bev, kresteneged peurvuiañ, e c'helle tennañ ur boued fonnus a-walc'h annezerien baour an aodoù (an aocherien, sell pelloc'h) a-raok kreiz an XXvet kantved.\nTud an aodAozañ\nEus ar ger aod eo deveret ar verb aochañ, bageal pe besketa en ur chom tost d'an aod hag aocha, dastum boued-aod pe draoù mor e-tal an aod. Un aocher a c'hell bezañ pe un den o vevañ tost ouzh an aod pe ur vag pe ul lestr ha ne vez kaset pell diouzh an aod. Pa komzer eus an dud pe eus an traoù a zo tost an aod e vez graet an arvor eus an tiriadoù m'emaint warnañ. Peurliesañ e vez implijet aod evit an aod mor, da lavaret eo an aod e-tal an donvor p'eo an arvor evit un aod goudoret ivez (hini ur pleg-mor pe ur vorlenn).\nTermenadur reizhel e-keñver ar gwirAozañ\nKontrol d'an emglev a gaver etre ar skiantourien e sav diaesterioù e-touez ar wiraourien da dermeniñ an aodoù war kostez an douar peogwir e c'hell bezañ pouezus e-keñver an doareoù da gorvoiñ ar pinvidigezhioù war ar seizennad douar a gaver en o hed. Sellout ivez ouzh Dourioù etrebroadel.\nGerioù gant aod ennoAozañ\nAdtapet diwar « https://br.wikipedia.org/w/index.php?title=Aod&oldid=1454785 »\nKemm diwezhañ d'an 3 Ebr 2013 da 03:16\nKemmoù diwezhañ degaset d'ar bajenn-mañ d'an 3 Ebr 2013, da 03:16.


Région_Bretagne - Ajañs ar vevliesseurted e Breizh\nE 2015 e oa aet Breizh war ar renk evit arnodiñ Ajañs ar vevliesseurted, evel seizh Rannvro all : « Ar vevliesseurted eo an eil tra, asambles gant an hin, o c’houzañv abalamour da obererezhioù Mab-Den », a zispleg Loïg Chesnais-Girard, prezidant ar Rannvro. Asantet e oa bet da c’houlenn ar Rannvro gant Nicolas Hulot, ministr ar C’hemm ekologel ha kengret, hag Ajañs ar vevliesseurted e Frañs, d’an 23 a viz Here e Pariz da-geñver « Klaoustre an tiriadoù evit ar vevliesseurted ». Gant ur bazenn nevez emaomp aze : « Poent bras eo ober un dra bennak, ouzhpenn-se ez eus doareoù all a c’haller ober ganto hag ar vevliesseurted hec’h-unan a zegas diskoulmoù. Gant an ajañsoù rannvroel e vo gallet mont buanoc’h war-zu un doare ledan hag a vodo an holl en-dro dezhañ », a embann ar ministr. Krog eo Breizh gant ur c’h-Cop rannvroel, gant se ez eus meur a chanter o c’hortoz an Ajañs da zont e Breizh d’ober war o zro, ha pa n’eo ket krog da vont en-dro c’hoazh (ar pezh a ray da-heul Kuzuliadeg Breizh ar vevliesseurted, d’ar 14 a viz Kerzu).\nChanterioù an ajañs da zont\nEmeur o sevel an Ajañs da zont evit Breizh ha daoust da se ez eus fiziet daou chanter enni gant Thierry Burlot, besprezidant ar Rannvro karget eus an endro, an dour, ar vevliesseurted hag an hin. An daou chanter-se zo da dremen a-raok pep tra.\nLiammañ dalc’hoù an dour ouzh re ar vevliesseurted diwar sevel ur frammn hepken hag a vo karget eus an dour hag eus ar vevliesseurted. « Liammet strizh eo ekoreizhiadoù Breizh ouzh an dour, pe e vefe dour dous, an arvor pe ar mor », a lavar Thierry Burlot. Ar soñj : ober diouzh ma c’hallo an holl obererien war dachenn an dour, a zo frammet mat dija, labourat muioc’h evit mirout ar vevliesseurted.\nSikour an tiriadoù da gemer ar vevliesseurted e kont. Sikour a vo roet gant ar Rannvro hag ar Stad d’ar strollegezhioù a fell dezho sevel o Atlas ar vevliesseurted, evit anaout gwelloc’h an traoù, lakaat an dud da gemer perzh dre ar skiantoù-perzhiañ, delc’her kont eus ar vevliesseurted en teulioù steuñviñ hag en holl bolitikerezhioù publik.\nAr rubrikenn gouestlet da Cop Breizh\nPolitikerezh ar Rannvro evit an endro\nTags : Biodiversité Environnement Développement durable\nPublié le Thursday, November 2, 2017


Buhez ar Sent/1912/Hedwij - Wikimammenn\nBuhez ar Sent/1912/Hedwij\n◄ Ursula Hedwij Jezus-Krist hon Dasprener ►\nEil devez warn-ugent a viz Here\nDukez Pologn, intanvez (1174-1243)\nSantez Hedwij, merc’h da Verthold, komt Andec’h, ha pried da Herri, duk Silezi, ha divezatoc’h duk Pologn, he deus brudet he hano muioc’h dre he zantelez evit dre ar renk uhel he deus bet e-touez he c’henvroïz.\nA vihanik, he mamm a droas he c’halon war an holl vertuziou kristen. D’an oad a zaouzek vla, evit senti ouz he zud, e timezas da Herri, duk Silezi. Er stad-ze, daoust d’he yaouankiz, e oe eur skouer eus an holl vertuziou. Henvel oa, a lavar unan eus ar re o deus skrivet he bue, ouz ar wreg-ze a zo hano anezi er Skritur-Zakr, « hag a renkfed he c’hlask, ha pa vefe kuzet er penn pellan eus ar bed. » En he zonjou, en he c’homzou, en he oberou, ne glaske nemet gloar Doue, he zantelez he-unan ha hini he familh. C’houec’h krouadur a deuas d’ezi, tri mab ha ter merc’h. Pa c’hanas an divezan aneze, e rejont, he fried ha hi, dirak eskob Breslau, al le da vevan evel breur ha c’hoar. Koulskoude, Hedwij a chomas eun nebeut blaveziou c’hoaz en palez he fried evit sevel he bugale. Goude, ec’h eas da chom en eun ti dister, demdost da gouent Trebnitz, eur gouent vras hag he devoa laket sevel, er bla 1219. Eno he bue a oa ken kalet hag an hini a rener er c’houentchou strisan. Ne zouge nemet dilhad groz, ha dindane e wiske eur gouriz reun ; bemde e yune, nemet d’ar zul ha d’ar goueliou herz ; ha c’hoaz en deiou-ze ne rê nemet daou bred dister ; d’ar merc’her ha d’ar gwener ne gemere ken bevanz nemet bara ha dour ; epad daou-ugent vla, ne zebras biskoaz na kig na pesked. N’eus forz pegen rust e vije ar goanv, ec’h ee d’an iliz diarc’hen ; gallet e vije bet he heuilh diouz roud ar gwad a zivere eus he zreid. Eur gwele he devoa en he zi, mes n’ee ket ennan ; war leuren he c’hambr e tremene an nebeut amzer a renke rei d’ar c’housked. Al loden divezan eus an noz bag ar mintin a roë d’ar beden ; ne deue eus an iliz nemet goude ma veze lavaret an oferen divezan. An dra-ze ne rê ket d’ezi bezan lezirek war al labour ; kerkent ha pare gant ar beden, e kave impli d’he daouarn.\nAr garante evit Doue n’eo na gwirion na padus ma n’eman ouz he heul ar garante evit an nesan. Hedwij n’he devoa netra eviti he-unan. Bemde e vage trizek paour en enor d’Hon Zalver ha d’an daouzek abostol. He-unan e servije aneze ouz tôl ; he-unan e walc’he o zreid hag e louzaoue o gouliou, n’eus forz pegen euzus e vijent, kouls d’an dud lor evel d’ar re-all.\nAr zantez a oa ken izel a galon ma kave d’ezi bezan an disteran eus servijerezed an Otrou Doue. Bepred habask ha sioul, n’en em glemme kammed. Pa renke difazian unan bennak eus he zervijerien, hen grê ken brao ma vije an holl laouen o senti outi.\nHe fried o vezan bet grêt prizonier en eur brezel, he mab henan Herri a zonje sevel eun arme evit delivran e dad. Hi, dre ne gare ket ar brezeliou, a yeas da gât an hini a zalc’he an duk prizonier, hag a gomzas ken brao outan ma oe roët d’ezi kement a c’houlenne.\nHe fried o vezan marvet prest goude (1238), n’houllas ken chom stag ouz ar bed. Goulenn a reas digor en kouent Trebnitz, hag he merc’h Jertrud, superiorez ar gouent-se, a oe mall ganti rei d’ezi digemer. Koulskoude, evit bezan gwelloc’h war evez eus kement a vije ezom, ne reas ket al leou a ra al leanezed ; bevan a rê eus o bue, ha hini ne oa humploc’h na sentusoc’h eviti. An holl er gouent a estlamme dirak an testeniou kaer a zantelez a ziskoueze bemde. Ne veve mui nemet evit Doue ; n’he devoa ken c’hoant nemet plijout d’ezan. He mab muian-karet Herri o vezan bet lazet er brezel eneb an Tartared (1241), Hedwij eo a gonsolas he merc’h-kaer, Anna, hag he merc’h Jertrud, glac’haret oll gant eur maro ken ankenius. « Doue, emezi, en deus grêt eus ma mab evel m’eo plijet gantan ; ne dleomp kaout ken bolonte nemet e hini. Gwelet ma mab beo a oa eur joa evidon, mes brasoc’h joa eo c’hoaz ganin sonjal eo bet kavet din, dre e varo, da vezan unanet gant Doue en e rouantelez. D’ec’h, ma Doue, e c’hourc’hemennan eun ene hag a garen kement ! »\nDre eun niver bras a viraklou c’hoarvezet hed he bue ha goude he maro, Doue a ziskouezas pegement e kare he zervijerez. Dont a reas, d’ar 15 a viz here 1243, da rei d’ezi ar gurunen he devoa gonezet dre he zantelez. He c’horf a oe beziet en kouent Trebnitz, ha tri bla warn-ugent goude he maro, er bla 1266, Klemant IV a lakas he hano war roll ar zent. He c’henvroïz eus ar Pologn o deus kemeret anezi evit o fatronez.\nAdtapet diwar « https://br.wikisource.org/w/index.php?title=Buhez_ar_Sent/1912/Hedwij&oldid=38390 »\nKemmoù diwezhañ degaset d'ar bajenn-mañ d'an 9 Gou 2012, da 10:30.


Glad - Plourivoù\nAr savadurioù relijiel\nKement a bouez zo e-barzh hon bro gant ar savadurioù relijiel evel gant ar savadurioù publik, pa vez graet anv eus ar bilajennoù. Uheloc’h e vezont alïes evit an tiez tro-war-dro ha gant-se eo ar re-se a sach ar selloù da gentañ. Eus a bell-tre e vez gwelet tour dishañval iliz-parrouz Plourivoù. Evite da vezañ bihanoc’h e veze savet chapelioù en pep bilajenn vras. Betek seizh chapel zo bet e-barzh hon c’humun. Ne chom nemet teir dioute en deiz hidiv ; gouelioù ha festoù a bep seurt a vez aozet en-dro dezhe.\nUr savadur bihan toet gant soul a oa eus an iliz-parrouz e-barzh ar bourk ( 1695). Soñjal a reas d’ar c’hoñsailh-kumun, er bloaz 1829, penaos e oa an iliz-se en stad ken fall ma oa ret adsevel anezhi. N’eo nemet er bloaz 1862 e oa bet kemeret an diviz da vat.\nDiskaret e oa bet an iliz kozh d’ar 6 a viz Kerdu 1863 ha gant ar paotr yaouank Louis Armez, ijinour ar minoù anezhañ, a oa bet kaset al labourioù d’ober ar savadur a anavomp bremañ. Er bloaz 1869 e oa bet achuet ha koustet e oa 89 340 a lurioù d’ar foñcherien.\nKontrefed d’an ilizoù bet savet er memes koulz e-barzh ar parrouzioù tro-war-dro, n’eo ket bet beget ar c’hloc’hdi. Ne vije ket bet moaien da vegañ an tour evel ar re all\nabalamour d’un andon hag a dremene dre dindan en e gichen.\nTreoù eus an iliz kozh a vez gwelet e-barzh an hini nevez: daou gorf en o gourvez eus ar XV vet kantved, ur gador-sarmon kaer-bominapl, ul letrin, hag ur maen-font en oniks. Un daolenn livet gant Alphonse-François Le Hénaff eus ar Werc’hez, Sant Dominig ha Santez Katell Sienna zo e-barzh ivez.\nChapel Sant Ambroaz\nHa hi savet e-barzh bilajenn Kerlev, chapel Sant Ambroaz zo eus fin an XIX vet kantved. Teir skeudenn gozh hag ur stern-aoter a weler enni.\nGwechall e veze brudet ar feunteun e-barzh ar c’hloz evit an dour fresk ha boull diouti, mat da bareañ kleñvejoù an daoulagad.\nDont a rae ar gwragez yaouank da lakaat o bugale vihan dindan askell ar sant, a oa ur skeudenn dioutañ e-barzh ar c’hustod.\nChapel Sant Yann en Penc’hoad\nEus ar xvi vet kantved eo ar savadur bet kempennet en xix vet kantved. D’ar familh roquel eus ar vourc’h-wenn e oa bet pa oa bet prenet ganti ar gwiriou stag ouzh ar chapel digant ar familh rohan-guemene. koulskoude, ar maen-ardamez, bet adimplijet e-barzh ar voger-benn, zo eus ar familh ruffault ha plusquellec de boiriou, aotronez kerhuel er xv vet kantved. diskouen a ra ul lizher-gwerzh penaos e oa kalz brasoc’h ar chapel evit na ‘c’h eo bremañ. En dïavaez e oa bet laosket ar c’hav dindani, pa oa bet adsavet. met n’eus ket bet nemeur a cheñchamant abaoe penn-kentañ an xx vet kantved.\nA-us traoñienn an trev emañ. eus an xiivet kantved eo an tammoù koshañ eus ar savadur. adkempennet eo bet penn-da-benn a-hed ar c’hantvejoù, ha war ar chapel zo un tour hag a denn ar stumm anezhañ da hini kloc’hdioù-mogerioù bro-dreger.\nBeziet e oa bet kont Labenne ( 1845-1882), ul laeradenn da Napoleon III, hag e vab Georges, marvet en Pempoull er bloaz 1884, e-barzh ar chapel-mañ. Prenet e oa bet al lec’h gant e wreg da lakaat douarañ e den hag he mab war an ton bras. Gant an holl dud eus ar vro bet tomm ouzh an impalaeriezh e oa bet lidet an obidoù kaer-se, a oa bet graet « distro al ludu » dioute gant ar gazetennerien.\nBet gwerzhet er bloaz 1958 evel rivinoù, e oa bet tennet ar gael diouzh bez ar gonted Labenne, ar maen a-us d’ar porched hag ur groaz hag a zo bremañ e-barzh bered Logivi.\nGant tud a youl vat e oa boulc’het ar c’hempenn anezhi er bloaz 1959. Un doenn ha\nprenestroù nevez a oa bet lakaet d’ar chapel er bloaz 1965. Retornet eo da Lañserv skeudenn an Intron Varia, goude bezañ chomet e-barzh an iliz-parrouz. Buhez e vez kaset en-dro d’ar savadur en deiz hidiv, gras d’ar gevredigezh « Mignoned Chapel Lañserv » a vez aozet ganti gouelioù da serriñ peadra da delc’hen ar chapel en stad vat.\nAr c’hroazioù eus an Amzer-Grenn\nE-barzh en Plourivou zo kroaziou anavet-mat eus an amzer-grenn ( xii-xiii vet kantved) : mojennou a bep seurt zo stag oute. hini ebet eus ar c’hroaziou-se avat n’emañ el lec’h ma oa bet gwintet da gentañ.\nE-kichen ar chapel nevez (n’eus ken diouti hidiv) e oa ur groaz gant enskrivadur ; ha hi renket war roll ar monumañchou istorel d’ar 6 a viz mae 1911, e oa bet kaset, a-benn neuze, da gichen an iliz-parrouz ha gwintet ouzh dor ar vered. e miz gouere 1981, avat, e oa bet distaget war urzh ar maer ha kaset e-barzh ar c’hloz war hent alan varvek.En bord un hent-karr e oa kroaz Sant Ouarn a-raok bezañ lakaet, ha hi badezet « kroaz Alan Varvek » er bloaz 1906, e-barzh ar c’hloz zo war an hent ar memes anv dezhañ. Lakaet e oa bet he anv war adrenabl ar monumañchoù istorel d’ar 5 a viz C’hwevrer 1927.\nDilojet e oa bet div groaz all hag a oa e-barzh bered kozh Lañserv : an eil da Blaeraneg da gichen Maner Kertanouarn, el lec’h m’emañ c’hoazh, hag eben da Vriad ma oa bet degaset aleshont er bloaz 2002, da vezañ adwintet dirak chapel Lañserv, gras da labour Mignoned Chapel Lañserv.\nBrav eo bet dalc’hmat sevel milinoù e-barzh en Plourivoù, gant an amzer a vez, gant uhelez an douaroù ha gant an dourioù a-leizh a red dre ar vro. N’eus ket bet a vilin-vor e-barzh ar gumun, avat, goude ma vije bet moaien d’ober. Savet e oa bet pemzek milin memes tra, mes ne chom hogozik hini ebet dioute. Betek pemp milin-avel zo bet dre amañ. Ne chom ket roudoù dioute, koulz lâret. Ingalet-mat e oant war ar barrouz, e-barzh ar bilajennoù-mañ : Lañserv, Penc’hoad, ar Rukle, Kastell Aofred, Bien Acquis. Merket eo war kadastr 1831 pelec’h e oa milin Lañserv, hini ar Rukle ( kouezhet en he foull adalek 1930 hag aet da veinañ un hent ) ha hini Bien Acquis, mes ne chom seurt ebet diouti da welet.\nWar tachenn ar gumun e veze nav milin-dour o valañ. war ruzelenn an du e oa hini koad friti ha hini traou du. ouzhpenn 500 m uheloc’h eviti e oa biez milin traou du. e-kreiz ar c’hoad e chom mein c’hoazh el lec’h ma oa milin koad friti. gwelet e vez c’hoazh ar chaoser torret diouti un tamm uheloc’h.\nAr milinoù nemete a vez gwelet c’hoazh en deiz hidiv eo milin Meubri ha milin ar Pontez. War al Leñv emaint. Goude bezañ talet ouzh cheñchamañchoù bras 1914, o doa dalc’het da valañ betek ar bloaz 1950 evit an eil, ha betek ar bloazioù ’70 evit eben. Ne valont ket ken bremañ ha deut int da vezañ tiez kaer leun a dudi.\nTreuzet eo ar gumun gant an hent etre pontrev ha pempoull ( un astenn eus un hent roman kozh). ur roudour hag un treizh a oa en frinaoudour. Deut e oa an treizh dindan ar stad e-pad an dispac’h bras, ha lakaet en gwerzh goude-se. adalek ar bloaz 1840 e oa aet ar stal da stalig pa oad en sell da sevel ur pont war ar stêr. Mont a reas ar stalig da vann ebet tamm-ha-tamm pa oa bet savet pont an hent-houarn er bloaz 1893.\nDigoret e oa bet an hent-houarn etre gwengamp ha pempoull d’an 10 a viz eost 1894 gant ar soñj da reiñ lañs d’an ekonomiezh. louis armez hag an ijinour harel de la noë a oa daou eus ar re o doa empentet ha kaset ar gefridi-se da benn. dont a ra darn eus ar mein bet aet d’ober ar pont eus ur c’hastell-difenn kozh hag a oa war ar beg-douar-se eus kemper-gwezhenneg, etre an div ster.\nTalvout a ra ar ger “frinaoudour” kement ha fri an daou dour, dre ma oa war kember an trev hag al leñv. Nevesaet e oa bet linenn hent-houarn gwengamp-pempoull er bloaz 2007. Daoust ma oa bet kaoz e-pad ul lajad da lemen an tri diskenn war goulenn e-barzh en plourivoù, e oant bet miret o-zri a-benn ar fin, pezh zo un dra vat evit aezetaat monedonea an dud.


Centre d'étude du milieu d'Ouessant - Degemer\nParticularités liées à l'insularité\nRoselières, saulaies et autres zones humides\nMissions naturalistes et scientifiques\nTéléphone : 02-98-48-82-65\nMél : cemouessant29@wanadoo.fr\nDegemer mat war lec'hien ar CEMO\nAr CEMO a zo ur gevredigezh ( lezenn 1901 ), hag a zo staliet e Eusa. Kargoù ar CEMO a zo rannet e tri lodenn vras :\n- Degemer ha herberc'hiadenn tud a vefe dedenet gant endro enezat Eusa\nMerrañ a ra ar gevredigezh ur greizenn laboused, kreizenn merret gant ar PNRA, gallout a ra degemer 39 den d'ar muiañ gant lec'hioù liesvarek. Degemer a ra ar CEMO tud disheñvel ( skolioù, skiantourien met tud boaz ivez...\n-Deskadur an endro hag an diorren padus\nBep bloaz, muioc'h eget 100 pourmenadenn natur pe emvodoù desvard an diorren padus a zo bet graet gant ar CEMO. Ar bourmenadennoù a seurt se a c'hell dedeniñ a holl (skolourien, skiantourien, tud boaz..) dre lodennoù ( al laboused, ar plantoù, an natur, ekologiezh ar morioù...). Ur program pourmenadennoù a vez graet bep bloaz evit vakansoù an hanv pe reoù an nevez amzer. Abaoe un neubeud bloavezhioù, ar gevredigezh a emban levrioù bihan a vez graet evit rein skiant an enezenn, dre an dastummad levrioù ar Cahiers du CEMO.\n-Arsellva ar biolesseurter enezat\nAr pezh a vez graet er greizenn na vefe ket ken poellek ma ne vefent ket savet diwar gouziegezhioù krenv. Krenv deus tost 30 vloaz gouziegezh ha enklaskoù war danveoù disheñvel e-giz, an natur hag ar skiantoù. Kendalc'h a ra ar CEMO e enklaskoù war al laboused hag o lec'h bevañ, chenchamantoù an endro hag ar plantoù gwazhied Eusa. Kemer a ra ivez perzh e meur a rouedad evel an OROM ( Arsellvaoù ranvroel al laboused mor) pe ar rouedad "dilestradeg ar bronegoù mor", hag gant strolladoù labour evel ( crave gant pigos ruz, Natura 2000...)\nHon lec'hien a zo aes ha gant meur a titouroù pouezhus. Daou titl pennañ a zo :\n- C'hoant o pefe ober ur veaj e Eusa ? C'hoant o pefe kaout titouroù war biolesseurter hag war ekosistem an enezenn ?\nAn titl "Ouessant" a zo graet evidoc'h. Kavout a reoc'h sur awalac'h an titouroù klasket.\nAn istitl " zoom sur..." a zo ur resisamant war ar spesadoù, un dra liammet gant endro Eusa.\n- C'hoant o pefe annavezhout hon greizenn, bezañ herberc'het eno, kemer perzh en ur bourmenadenn natur ?\nKit da well en titl " Le CEMO ". Displeget eo pep tra.\nDizoloadenn vat !\n(testenn : Glenn.O)\n© cemo ouessant


Post labour BUHEZOUR(EZ) SPORTEL KEVREADEL\nImplijer Bodadeg ar Gouren\nKefridi Ober war-dro ar gourdoniñ er skolioù gouren: deus ar babigouren d’an dud deuet Buheziñ prantadoù tañva gant strolladoù er skolioù, kevredigezhioù, kreizennoù dudi,gouelioù, abadennoù dindan an amzer e-pad an hañv hag all Reiñ lañs ha kemer perzh e diorren ar skolioù hag ar poellgorioù departamant Kemer perzh e aozadur darvoudoù a bep seurt (gourenadegoù, devezhioù buheziñ) Kemer perzh e merañ Poellgor Teknik ha Stummañ Bodadeg ar Gouren, o sterniañ arstajoù, o emmellout er stummadurioù hag all.\nDoare den Ho tiplomoù: BPJEPS Gouren, pe Breved Stad 1añ derez gouren (dibab Gouren). PE Aotreegezh pe master STAPS, BPJEPS APT pe LTP, Breved Stad en ur sport emgann,BESAPT*. Breved Monitour Kevreadel Gouren* (*Stummet e vefoc’h neuze ouzhpenn da se war ho amzer labour.) Ho perzhioù mat: Rikted, emrenerezh ha youl a zo ho kerioù-stur war ar pemdez. Ho parregezhioù: Diskouez a rit kaout intrudu, barregezhioù da labourat a-stroll ha gouzout a rit merañ hoimplij-amzer diouzh sturiadurioù ho skipailh ren ? Graet eo al labour-mañ evidoc’h! Goulenn a reomp ganeoc’h kaout: Un aotre-bleniañ B hag ur c’harr. Komz brezhoneg a vo gwelet mat.\nGopr Gopr diouzh ar CCNS, teknikour live 3\nEvezhiadennoù Deiziad kregiñ : 1aña viz Gwengolo 2022. Mare stummañ: etremiz Ebrel ha miz Gouere. Lec’h labour : Departamant Il-ha-Gwilen (tachenn Bro Roazhon ha Mervent an departamant)Hent a vo d’ober en departamant, hag e lec’h all e Breizh ivez gwech ha gwech all\nMont e darempred gant Evit lakat ho anv, kasit CV ha lizher emstrivañ d’an : Aotroù Hubert Jean-François, Prezidant Poellgor Il-ha-Gwilen Bodadeg ar Gouren 1 alez Binig – 35700 Roazhon comite35@gouren.bzh\nFichenn bet kemmet d’an 2022-03-08 17:34:25


Biz-yod - Wikipedia\nUr veskenn ouzh ar viz-yod: un arm eo homañ\nAr biz-yod eo anv ar biz etre ar meud hag ar biz-bras. Gantañ e vez diskouezet traoù ha tud, hag e vez tañvaet ar yod pe ar gaotigell.\nAlies, pa vez lavaret sevel an dorn, e vez savet ar biz-yod, hervez an doare da gomz e galleg hag e Bro-C'hall. E broioù all e vez savet an dorn.\nWar o biz-yod eo e vez lakaet o beskenn gant tud zo pa vezont o wriat, war o biz-bras pe o biz-gwalenn gant ar gemenerien ha kemenerezed peurvuiañ.\nAdtapet diwar « https://br.wikipedia.org/w/index.php?title=Biz-yod&oldid=1484729 »\nKemmoù diwezhañ degaset d'ar bajenn-mañ d'an 5 Ebr 2013, da 03:02.


Ian Bart - Wikimammenn\nA. Lefournier ha Ian Salaun, 1889 (p. 315-339)\n◄ Pardon Ploërmel Ian Bart Colibri ►\nEvel ma kemerer peurvuia plijadur o clevet hano euz an taoliou caer great gant hiniennou euz an dud dispar a veler a amzer da amzer var an douar, ez an da verca ama eun taol caer pe zaou great gant eur martolod euz ar seurt n’eus ket bet guelet alies e bro C’hall, ha nebeutoc’h c’hoaz er broiou estren. Piou n’en deus ket clevet comz euz a Ian Bart, ar martolod dispar-ze, al leon, ar bleis mor-ze a lakea he unan da grena ar Zaozon hag an Hollanted ? Ian Bart a voa euz a gær Dunkerk, porzic mor euz a Frans var ar Manch. Ac’hano e velet ar martolod dispar-ma o vont var ar mor braz, o cribat listri brezel euz ar re vrassa, oc’h ho aloubi pe ho c’has d’ar gouelet ; ha souden e velet he lestrig o tistrei da bors Dunkerk, sounn he voueliou gantha, ha var he lerc’h eur rencat listri paket gantha ha cabestet, listri bras, listri bihan, listri brezel, listri marc’hadour hag hi o tont an eil varlerc’h egile, evel ma velit avechou ar varc’hadourien gezeg o vont euz a foariou Breiz-Isel renkennadou kezeg iaouank gantho stag an eil oc’h lost egile. En eur bloavez e leverer ec’h aloubaz evelse nao lestr brezel ha c’huec’h cant deg ha triugent lestr marc’hadour. Guelet a rit e croge du, hag a dra zur, ar Zaozon hag an Hollanted a dlie c’hoarzin melen pa velent lestrik Ian Bart o tispaca eun tu bennag var ar mor hag oc’h ober he bourchas da vont da gaozeal gantho.\nDa gær Plymouth e voue casset an tri martolod, ha laket eno er prizon. Ar jolier carget d’ho dioual a ioa eun den mac’haniet, hanvet Ioun, eur c’har goat dezhan. Ne aljet ket beza cavet eun all hag en divije muioc’h a gassoni oc’h ar fransizien. Diou vech bemdez ez ea da gas dezho ho zarn bouet, hag e c’hellit cridi, ne veze ket druz ho zam lib-he-bao. Ioun a furche bemdez ar plouzen ho lochen en eur c’hrosmolat, ha pa zea kuit, divar dreuzou an or gant eur mousc’hoars ginet, e rekete dezho calz a blijadur en ho stad nevez.\nAn tri martolod, e c’hellit cridi, a reaz ho mad gant al lim-ze. Abars nebeut o doa limet eur varren houarn er prenest a scoe var ho frizon. Evel ma voa huel ar prenest, daou anezho a veze en ho za oc’h ar voger, hag an trede a zave var ho diouscoaz hag a laboure ac’hano. Bevech e stankent ar c’hoch evit na vije ket anat e voa bet touchet oc’h ar varren. Ne distagjont ket tre ; pa voa casset tano avoalc’h da ellout he zerri gant an dorn, he lesjont da c’hortos ma cafjent an dro da dec’het kuit.\nIoun gouscoude, evit beza n’oa ket tano he fri, a zante e raje an tri martolod-ze eun dro louarn bennag dezhan, ha ne gouske tam diencrez. E guirionez, pa zonje en doa da zioual tri den hag o doa tennet kement a daoliou caer d’ar Zaoz ha d’an Holland, ne dleer ket beza souezet ma en doa potr ar c’har goat eun tam poan benn bennag. Tri labous evelse n’int ket aez da zerc’hel en eur gaouet. Ioun eta a deue aliesoc’h aliessa da velet he dri brizonier. Pa zonjet nebeuta e clevet an alc’hoez o scrignat er potail, ha dor ar gaoued a zigore en eun taol. Hogen caer en devoa dont dre laer, ato e cave an tri martolod er memes leac’h, Robert en eur penn euz an daol oc’h ober neuz da gousket, Forbin er penn all oc’h ober neuz da scrifa, ha Ian Bart o vont hag o tont o sacha var he gorn butun. Kementse eleac’h dinec’hi potr ar c’har goat, hen lakea nec’hetoc’h c’hoas. Meur a vech e scrabe he benn, pe e casse he zorn izeloc’h evit he c’hlin evel pa en divije debron en he dam coat.\nEun dervez Ioun a deuas d’ar prizon tenvaloc’h c’hoaz he benn evit kent. En em lacat a reas da furcha, da scuba kement corn a ioa er prizon-ze, ha dre ma furche e c’hrosmole, e toue, mes ne lavare ger d’an tri martolod. Prest goude e voueschont petra ioa bet oc’h ober prez d’ar jolier hag oc’h he lacat da scuba ar prizon evel ma en doa great. Eur Zaoz a reng huel, eur c’habiten braz a vor, ar pez a c’halver e Frans eun Amiral, hag e Brozaoz eur C’homodor, a deue da velet an tri brizonier.\nGouarner ar prizon a deuaz eta da zigas ar c’homodor Philips da zellet oc’h an tri vartolod. Ar c’homodor-ze a ioa eur picol den ken teo hag eur variken, eur varo demruz dezhan, hag he vizach henvel tost da vad oc’h al loar pa vez en he c’hann. Beac’h en devoue o vont dre’n or, ha pa en doa gallet mont tre en eur c’hoeza evel eur moroc’h, e c’houlennas dioc’htu pehini oa Bart. Diskuezet oue dezhan, hag e chomaz eur pennad mad da zellet outhan ep lavaret nemet ar ger-ma : oh !\n— Pa vezo eat da Frans ? Ar c’homodor a reas neuze eur c’hoarzaden ker cre ma strincas diou voutounen dioc’h he zae. Ne grede ket ec’h alje ar zaozon lezel biken Ian Bart da vont d’he vro. Hag e guirionez ne voue ket lezet da vont. Ni a velo hag\nhen ne deas ket ep otre ar zaos.\nAr c’homodor en em dennas neuze euz ar prizon, hag ar gouarner, en eur vont kuit, a lavaras d’an tri brizonier.\n— Eur c’helou mad am eus da rei deoc’h, aben tri dervez ama e viot casset da Londres.\nPa voant eat kuit, an tri vartolod a lavare etrezho.\nRed eo deomp tec’het araog ma vezimp casset da Londrez ; rag eur vech eat di, ne allimp ket hen ober.\n— Red eo deoc’h tec’het en nos-ma, eme Robert.\n— Ha te, n’ec'h eus ket a zonch da dec’het ? N’out ket pare avoalc’h !\n— Nan, me a jomo ama. Me ho sicouro da zevel dre ar prenest, hag eur vech ma viot e Frans, c’hui a lacai va chench oc’h eur zaos bennag. An dra-ze a vezo aez deoc’h da ober ; me n’em eus ket a vrud.\nIa, mes izom o doa euz ar medesin, hag ar medesin ne deue ket. Antronoz e teuas gouscoude. Ioun a deuas gantha, hag hen lezaz he unan. Mes goude m’oa eat kuit, e teuas goustadic da zellet dre doul an alc’hoez, hag ho c’havaz ho fevar o cuzulat.\n— Ah, bouet ar gounnar, eme Ioun, me vouie ervad, c’hui so o clask ober eun taol fin bennag ! Varc’hoas ni velo ! Me lacai cregi er medesin-ze !\nAbenn eun anter heur pe var an dro, ar medesin a scoas var an or evit goulen mont kuit. Potr ar c’har goat a ieaz eun nebeut a dren, hag a deuas goudeze en eur stirlincat he alc’hoeziou. N’en doa ket a c’hoant e vije santet edo he fri e toul an alc’huez. Goulen a reaz oc’h ar medesin.\n— Echu eo ho labour ?\n— Ia, eme ar medesin.\n— Da bet heur e teuot varc’hoas ?\n— Da zeg heur evel hirio.\nAr gouarner a c’hourc’hemennas furcha kement tavarn a ioa e Plimout, cas archerien pe zoudardet var gement hent a gas da gær, ha furcha ive beteg ar gouelet kement bag, braz ha bihan, a iaje er meaz euz ar pors. « Me zesco deoc’h, francizien, emezhan, ne dec’her ket euz a Vrozaoz evel ma carer. »\nIa, mes d’ar mare ma counnare ar gouarner, Bart ha Forbin, hag ar medesin eat d’ho heul, a ioa pell ac’hano o rouevat var ar mor braz, hag antronoz vintin, var dro sao-heol, tri den, guisket evel tri martolod saoz, a zouare var aod Breiz-Izel, en eul leac’h nebeut darempredet, c’huec’h leo dioc’h Sant-Malo.\nN’o doa ket great cant pas var an aod na glefchont eur vouez o c’hopal dezho :\n— Piou zo aze ?\nVar an deven ez oa c’huec’h gard bantet ho fuzillou gautho.\n— Piou zo aze ? a voue lavaret eun eil guech.\n— Ian Bart ha Forbin.\n— Gortozit ma vezo guelet.\n— Ar serjant a deuas da velet piou oant hag ec’h ellit cridi, ho lezas da vale. Da greisdeiz oll gleier Sant-Malo a ioa laket e bole evit ho digemeret, hag e casset cannadet a bep tu evit rei da anaout dan oll oa distro Ian Bart, Leon braz ar mor.\nIan Bart ne jomas nemet eun nebeut derveziou e Sant-Malo, hag a ieas da gær Dunkerk. Ne’m eus ket izom da lavaret deoc’h pebez fest a voue etouez tud a vor ar gær-ze pa zigouezas. Epad ma edo o conta d’he vignonet penauz oant tec’het euz a rouejou ar zaozon, setu unan o tont da skei var he scoas.\nIan Bart a zistro, hag a vel Robert, an hini a ioa chomet var ho lerc’h e prizon Plimouth.\n— Sell, te a zo aze ?\n— Ia, me so ama distro daou zervez zo.\nIan Bart a iea hag a zeue var eun deven a zioc’h ar rad, en eur fumi he gorniat, hag o teleur beb en amzer sellou treuz var ar c’hoajat listri. Robert a zigouezas gantha, hag a lavaras :\n— Setu ni adarre er prizon-ta ?\n— Hum ! eme Ian Bart, eur goal gae o deus laket aze deomp ; gouscoude etre an daou lestr-hont ez eus marteze eun or ledan avoalc’h evit eur fregaden.\n— Pe seurt daou lestr ?\n— Sell, ne veles ket, an daou lestr saoz-hont, an daou vrassa. Ne ve ket lavaret o deuz ar zaozon lezet ahont eunn alez da bourmen ?\n— Ia, mes ar guez so var bord an alez-ze, eleac’h deliou ha frouez, a zo bouliji enho.\n— Guaz aze, me ranc guelet. Ne veles-te ket du-ze, a bell var ar mor, listri marc’hadour o vont ken dibreder evel pa ne ve mui a dud a vor e Frans. Ne gavin ket mad va butun mui ken n’am bezo lavaret eur ger pe zaou d’ar re-ze. — Ha Ian Bart a stoke he gorn var ivin he vez meud evit discarga al ludu anezhan.\n— Neuze-ta, Cabiten, eo great ho sonch ganeoc’h ?\n— Ia, great mad. Ha te, ne deui-te ket ganeomp ?\n— Oh eo. Pe zeis ?\n— Lavar-ta, pe nosvez ? Rag e creiz an noz eo e tremenimp, ar c’hef tan en hon dorn, dindan moustachou ruz ar c’homodor.\n— Ha mar bezomp clevet ?\n— Mar bezomp clevet, e suillimp ho baro da unan bennag euz ar zaozon, e tivarc’himp unan bennag euz ho listri, ha goudeze… tan… hag e savimp en ear, Ioun zaoz ha ni.\n— Mar tigouez kementse, e c’houlennan ar garg da lacat an tan er poultr.\n— Hag e pezo, gant ma laki an tan gant va c’horn butun ; rag touet em euz eo va c’horn a zervichje da gef tan evit suilla ar zaos.\nEtretant ar C’hommodor Philips, gant he zaouugent lestr brezel, a ioa ato dibreder bras var rad Dunkerk. Listri brezel a velent er pors, ha keit ha ma ho guelet eno, ne gredent ket e vije diblasset lestr ebet ac’hano. Rag evel on eus lavaret, ne ket al listri brassa eo a ioa eat gant Ian Bart. A hent all, an oll vartolodet Saoz hag Holland a assure n’oa ket diblasset eur vag ep mui ken euz a bors Dunkerk.\nGant eur c’hoant bras d’ho cas da ziskuez d’ar Roue va Mestr.\n— Hem ! Vaverley, petra livirit euz ar pennadik scrit-ze ?\n— Dudius, Commodor ; re vrao evel kent e comzit oc’h eun den evelse, eur prizonier tec’het !\n— Ia, mes, ne velit ket e ran goap anezhan ? Petra zonjit euz ar c’homzou-ma : devi ho pagou ha cregi enhoc’h e creiz ho kær ?\n— Ia, ar c’homzou-ze zo goapaüs ; flemmuz int zoken.\n— Evel a livirit, flemmuz int. Lakit pourchas eur vag da vont da gas al lizer-ma da Ian Bart.\n— Va unan ez in-me d’he gas ?\n— Petra ? ober goap a rit-hu ? Eul letanant a vor a Vro-Zaoz da gas eul lizer da eur mastokin tec’het euz ar prizon ! Ar potr-keginer, ia ar potr-keginer so mad evit ar grevidi-ze. — Ar C’homodor o cridi en doa lavaret eur gomz a speret, a reas var gementse eun abaden c’hoarzin balc’h evel m’oa boas da ober.\nAl letanant a ieas kuit var gementse. Hogen kerkent e teuaz adarre en dro.\n— Comodor, eur fregaden so erru a dis d’hor c’haout, hag a ra sinou evel pa ve prez varnezhi.\n— Petra zo a nevez-ta ?\n— Eun dra bennag so digouezet var ar mor bras.\nAr C’homodor a zavas neuze var ar pont da zellet, hag e lavare en eur c’hrognal : n’eus bet goal var amzer ebet var ar mor. N’eus lestr enebour ebet kennebeut dre aze.\nDont a rejor da lavaret dezhan oa prest ar vag da vont da gas he lizer. — Goddem ! gortozit ken na vezo guelet petra so a nevez.\nEur pennadig goude, bourc’hizien Dunkerk a vele al listri saoz hag holland o tispaca ho goueliou hag oc’h en em lacat en hent.\n— Eur bourc’hiz a c’houlenne digant eur martolod coz : pe var zu eta eza ar Zaozon ?\n— Varlerc’h Ian Bart ezeont, ep mar.\n— Caout a ra deoc’h hen tizint ?\n— Oh ! abars ma lakaint ho c’hrabanou var Ian Bart, o deus labour da rouevad c’hoas.\nAr C’homodor a ieas gant ho listri d’ar Scos, hag a zigouezaz abred avoalc’h evit guelet c’hoaz ar moget e daou c’hant ti bennag devet gant Ian Bart. Hogen ne erruas ket abred avoalc’h evit tizout ar martolod dispar. Leon ar mor en doa bet amzer da vont d’he lestr, ha da baca zoken eur picol lestr euz an Holland en em gavas var he hent. Neuze evel n’oa mui en he listri na bevans na netra euz ar pez zo red evit ar vrezel, ez eas da bors Berghen, e pehini, ervez lezennou ar broiou, ne alle ket an eil enebour taga egile.\nDa vont di, listri Frans a zispartiaz an eil dioc’h egile, hag al listri Saoz en em zispartiaz ive evit mont var ho lerc’h ; mes ato en em glevent evit ma vijent da nebeuta daou lestr braz oc’h unan bihan.\nEvit ar C’homodor, evel ma voa oc’h Ian Bart edo he gounnar, eo varlerc’h lestr Ian Bart ive eo e talc’he da vont gant an daou vrassa ha crea euz he listri. Daou zervez goude an daou lestr bras-ze a daole an heor, e pors Berghen, unan a bep-tu da lestr Ian Bart hanvet Sant-Lois. E kichen an daou bicol lestr Saoz, al lestrik Sant-Lois a ioa evel eur glosen graon. Ar C’homodor a zonje dezhan ez ea en dro-ma da lacat Ian Bart lestr hag all en he c’hodel.\nPa zigouezaz ar C’homodor Philips e rad Berghen gant he zaou lestr braz, Ian Bart hag he vartoloded a ioa diskennet en douar hag eat e kear. Ar C’homodor a lakeaz he gas ive d’an douar evit ho c’hlasc, hag ho c’havaz en eun hostaliri eleac’h ma zoa martoloded euz an oll broiou. Oc’h eun daol e vel daou zen, unan braz hag eun drem seac’h dezhan, egile bihanoc’h ha teoc’h. Edont oc’h echui eun tamig pred. Ar zaoz a ia d’ho c’haout, hag a lavar d’ar brassa anezho :\n— Me gaf din em eus guelet ac'hanoc’h-hu c’hoaz eun tu bennag.\n— Ec’h elfac’h beza, eme Ian Bart ; e peleac’h a gaf deoc’h ?\n— E Plimouth, a zonch din.\n— Han ia ! Er prizon, ha ne ket ta ? C’hui marteze eo ar C’homodor Philips ?\n— Iez, me eo.\n— Mad, plijadur a ra din ho kuelet. Eun dra bennag a fell deoc’h ?\n— Lavaret em eus d’ar gouarner ho casjen dezhan en dro.\n— Sell, e guirionez, ancounac’heat em boa lavaret kenavezo dezhan.\n— Neuze lavaret o poa or bije eur c’hrogat var al lestr.\n— Ema ho ten ama.\n— Petra lavar ar zaoz, eme Robert pehini ne vouie ket iez ar zaozon ?\n— Ober eur c’hrogat outhan.\n— Hag e reot ?\n— Oh ia, gant plijadur.\n— Oc’h he lestr ?\n— Ne ken neraet teir guech creoc’h evit hon hini.\n— Ia, mes daou lestr zo.\n— Mad, neuze int c’huec’h guech creoc’h evidomp.\n— Delc’her a reot d’ho ker, eme ar zaos ?\n— Ni fransizien ne deomp ket enep hor ger.\n— Ha peur e vezo ar c’hrogat-se ?\n— Kerkent ha m’am bezo poultr ha bouliji.\nEmaoun oc’h ho gortoz, ha pa vezint deut, me gaso kemennadurez deoc’h.\nAbenn fin ar zizun Ian Bart a ioa prest he lestr, hag hen scrifa d’ar C’homodor evit lavaret d’ezhan ez aje antronoz ac’hano, ha n’en doa nemet dont var ar mor braz evit ma rajent eur c’hrogat.\nAr C’homodor, evel eun den seven ma zoa, a gasaz he letanant da rei respont da Ian Bart ha d’her pidi da zont da zijunia d’he lestr araog ma tigorjent an abaden.\n— Dijuni daou enebour, eme Ian Bart, a dle beza a dennou canol hag a daoliou sabren ; gouscoude mar d’ema ar c’his ganeoc’h da ober stad an eil d’egile araog en em laza, livirit d’ho cabiten e vezin varc’hoas da seiz heur anter var he lestr.\nAntronoz eta, Ian Bart a ieaz, evel ma en doa prometet. Robert, he eil, n’oa ket dinec’h avoalc’h gant an dijuni-ze, hag a lakea poursach pep tra el lestr evit gallout diblas pa garjet.\nPa zigouezas Ian Bart el lestr saoz, ar C’homodor, en he vrao, hag he oll ofiserien en dro dezhan, a deuas d’he zigemeret e heg ar skeul gorden.\nAn dijuni a voa eur pred bouet euz ar c’houeca. Ar guin a ioa euz ar guella, hag ar zaozon ne glaskent ken nemet lacat martolod Dunkerk da efa re. Hogen ne voue ket dare dezho.\nAr pred-ze a badas pell, ha Robert, evel on eus lavaret, ne voa ket dinec’h. Setu hen oc’h ober d’he vartolodet kemeret ho armou ha sevel var bont ar Sant-Loiz evit, ac’hano, guelet petra dremenje var al lestr saoz.\nPa voa echu an dijuni, Ian Bart a lakeas tan var he gorn hag a zavas var ar pont da fumi. Ar C’homodor, red ha ma vije, ne gave ket fall ar moget butun en deiz-ze, rag delc’her a rea ato skoaz oc’h skoaz gant Ian Bart.\nHogen Robert a evessea mad oc’h kement a rea ar zaozon, hag a velas pevar martolod, sabrinier gantho, o vont d’ar skeul dre behini e tlie ar c’habiten disken kuit. Setu hen oc’h ober eur sutaden evit lavaret d’he vartolodet beza var ho evez.\nIan Bart a glevaz ar sutaden-ze, hag a zonjas neuze e voa deut ar mare dezhan d’en em denna. Asten a reaz he zorn d’ar C’homodor evit lavaret kenavezo dezhan.\n— Peleac’h ez it-hu ta, eme ar C’homodor en eur vousc’hoarzin ?\n— D’ar Sant-Loiz ; mall eo.\n— Amzer oc’h euz, Aotrou Bart, va frizonier oc’h ; ne dal ket ar boan deoc’h clasc mont kuit.\nIan Bart a sonjaz da genta e voa ar zaoz oc’h ober goap. Mes pa velaz an oll ofiserien en dro dezhan o tenna ho c’hlezeier, hag ar pevar martolod e beg ar skeul :\n— Ah ! tri mil dogan ! tri mil trubart ! da brizonier, emezhan, n’oun ket c’hoas ! Ama, potret ar Sant-Lois ! Hag oc’h ober eul lam e tiscar a ziou hag a gleiz ar re a ioa tost dezhan, hag en eur momet en em gaf en eur penn euz ar pont eleac’h ma zoa eun donel leun a boultr. Neuze e laca he gorn, an tan varnezha, couls lavaret touch oc’h ar poultr, hag e lavar :\nGoude an taol scrab-ze, goude ar gentel-ze roet d’ar zaozon e ber amzer. Ian Bart a ziblasaz evel ma on eus lavaret, da vont d’ar mor bras gant he lestric Sant-Loiz ha lestr braz ar C’homodor deut da veza he breiz. Al lestr saoz all ho lezas da vont ac’hano ep lavaret ger. Credabl e cave oa brao dezhan ma hen lezet eno da vouzat.\nAma ec’h echu ar pennad histor am eus laket e brezonek. Ne allan ket miret gouscoude da verca c’hoaz unan euz a daoliou caer Ian Bart. Lois pevarzeg a ioa neuze Roue e Frans, hag ar brud euz a vartolod bras Dunkerk a ioa eat beteg enha. Ne gomzet e lez ar Roue nemet euz a daoliou caer Leon ar mor. Ian Bart a voue kemennet dezhan mont d’al lez da gomz oc’h ar Roue. Ar martolod a vije bet guelloc’h gantha ober eur c’hrogad oc’h eur C’homodor bennag, evit mont d’en em lacat a reng gant an dud a lez, prinset oll. pe da viana tud a lignez huel, tud seven, boas da veza clinket ha fichet caer. Ne gave ket sez bale var blench coaret pe balennou. Hogen ar roue a c’hourc’hemenne, ha red oa senti.\nAdtapet diwar « https://br.wikisource.org/w/index.php?title=Ian_Bart&oldid=162531 »\nKemmoù diwezhañ degaset d'ar bajenn-mañ d'an 19 Mae 2020, da 07:39.


Ivin - Wikipedia\nEvit implijoù all, gwelet Ivin (disheñvelout).\nIvinoù dorn un den\nIvinoù troad un den\nIvinoù un tapir\nSkilfoù un tigr\n1 Aozadur an ivinoù\nAozadur an ivinoùAozañ\nLodennoù un ivin\n1 Ivin - 2 Amivin - 3 Loarig - 4 Amgoc'henn\nAn ivin e-unan eo al lodenn kalet ha treuzwelus, graet gant ar c'heratin a vez kenderc'het gant ar mable. Mar bez gloazet ar mable e c'hoarvez e vefe digendalc'hoù en ivin. Takadoù gwenn a vez en ivin a-wechoù, a anver strinkennoùigoù ar Werc'hez e Treger hag e Goueloù.\nAn amivin eo ar c'hroc'hen a zo war vord an ivin.\nAl loarig eo an dachenn sklaer a zo e deroù pep ivin.\nAn amgoc'henn a c'holo ar mable.\nAn danivin zo dindan penn an ivin.\nArc'h an ivin zo dindan an ivin.\nEtre 3 ha 6 mizvezh zo rekis evit stummañ ivinoù un dorn, etre 12 da 18 mizvezh evit re un troad.\nEtre 2 ha 3 eo kaleter un ivin hervez skeul Mohs, a vuzul kaleter ar mein ; kaletoc'h eget ar gips CaSO4-2H2O eo eta, ha teneroc'h eget ar c'halkit CaCO3.\nLod kleñvedoù a laosk merkoù war an ivinoù ; un doare eo er vezegiezh da c'houzout istor kleñvedel ar gouziviaded.\nGwareziñ oeñs pellañ pep biz eo arc'hwel pennañ an ivinoù. Pennoù ar bizied hag ar gwiennoù blot a zo tro-dro dezho zo gwarezet ivez.\nGwellaat fiñvoù resis ha skoemp ar bizied eo kefridi all an ivinoù, pa waskont war bouedenn ar biz en enep d'ar gwaskoù diavaez : kizidikoc'h e vez ar stekiñ neuze, petra bennak ma n'eus nervenn ebet en un ivin. Binvioù resis eo an ivinoù eta.\nAstenn unan benak war e bevar ivin : e ziskar d'an douar.\nBezañ gwad dindan ivinoù unan bennak : bezañ taer.\nDont ar gwad dindan ivinoù un den bennak : sevel droug en un den bennak.\nIvinoù kaouenn : ivinoù lemm.\nKrennañ ivinoù un den bennak : terriñ e fulor d'un den bennak.\nBezañ hir e ivinoù : bezañ laer.\nUn ivin kignen : pep hini eus al lodennoù a ya d'ober ur penn kignen.\nIvinoù an amzer: an amzer o tremen hag a laosk roufennoù war dremm un den.\nUn ivinad amann: nebeud a amann.\n↑ Frañsez Favereau (1992), Geriadur ar brezhoneg a-vremañ, Skol Vreizh, ISBN 978-2-903313-41-8, p. 708-b\nSellit ouzh ar ger ivin er\nAdtapet diwar « https://br.wikipedia.org/w/index.php?title=Ivin&oldid=1758874 »\nDernière modification le 4 Eos 2017, à 09:25\nKemmoù diwezhañ degaset d'ar bajenn-mañ d'an 4 Eos 2017, da 09:25.


Pajenn:Instructioneu santel ar er gurionnéeu principal ag er religion, 1790.djvu/122 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/122\nç’ou deu sort : er hettan-zou en hanàuedigueah ag er urionné, inemp de béhani en hum sàu er péhour a pe gombat, pé ma hassai nahein ur urionné hanàuét èl Articl a Fé, eit bout liproh de béhein.» Èl-ce é ta er fal Grechénion d’obér goab a Aviél Jesus-Chrouist, a pe zecriant guet malice er péh zou santellan ér Religion, a pe daulant ou velim ar en dud a Ilis, a gaus d’en ansaignemanteu e rant tehai, a pe zisprisant er bénigèn, ha ma larant : N’en dès quet a ihuern... Ou lorhein e glasquér... Réd-è de beb-unan vantein é varhadoureah... Perac ne nahant-ind ehue en heurustæd ag er Baraouis ? Er memb Doué en dès revelét unan, en dès ehue revelét en aral ; ha mar méritt bout credét a pe lar é hès ur vuhé heurus de virhuiquin én Nean, ean e véritt ehue bout credét a pe lar é hès én ihuern un éternité a boénieu. Chetu petra-zou caus de gondannation er sort-tud-ze, é-mé S. Yehàn, er sclerder-zou deit tehai assès eit gobér mat p’ou devai carét ; mæs ind ou dès carét gùel en tihoèldæd ag ou dalledigueah, eid er sclerdér : rac ou obereu e oai fal.\n» 4.° En eil donæzon-zou er secour ag er græce interior, inemp de béhani é ma en ivi doh santeleah en Nessan : de larèt-è, er péhour n’en dès quet hemb quin ivi doh é Nessan ; mæs caz-è hoah guet-t’ou gùélèt græce Doué é crésquein ér béd. » Èl-c eé ta er fal Grechénion d’attahignal er-ré santel, d’ou disprisein ha d’obér goab a nehai. Un\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/122&oldid=128651 »


Ernst-Robert Grawitz - Wikipedia\nErnst-Robert Grawitz (8 a viz Even 1899 e Charlottenburg - 24 a viz Ebrel 1945 e Potsdam-Babelsbeg) a oa ur fizikour alaman hag un SS-Reichsarzt (mezeg ar Reich) da vare an Eil Brezel-bed.\nGrawitz gant izili Reichsführerschule, d'an 20 a viz C'hwevrer 1939\nPrizoniad e voe goude ar Brezel-bed kentañ, ha dibeuet e voe 1919. Neuze e stagas gant studioù mezegiezh e skol-veur Humboldt e Berlin. Betek 1929 e labouras evel skorer pennañ en ospital Berlin-Westend, ha goude-se en em stalias evel mezeg war e gont. Etre 1933 ha 1936 e labouras en-dro en ospital Berlin-Westend.\nE 1919 e voe ezel eus Einwohnerwehr Berlin (da lavaret eo : milis ar verliniz) hag e 1920 e kemeras perzh e putsch Kapp. Goude-se e voe ezel eus ar Freikorps "Olympia“ hag e savas a-du gant Hitler. E miz Du 1931 e voe degemeret e SS, hag e 1932 e teuas da vezañ ezel eus NSDAP. E 1935 e voe lakaet e penn servij yec'hed SS gant Heinrich Himmler ha goude-se e teuas da vezañ Reichsarzt. Evel Reichsphysician SS und Polizei e roas Grawitz kuzulioù da Heinrich Himmler a-zivout implijout ar c'hambreier gaz. Taolioù-arnod a reas ivez war brizonidi ar c'hampoù-bac'h. E penn ar Groaz Ruz alaman e oa ivez. E wreg, Ilse hec'h anv, a oa merc'h an SS-Obergruppenführer ha jeneral Waffen-SS Siegfried Taubert. Da vare dibenn an Eil Brezel-bed e oa fizikour Hitler er Führerbunker e Berlin. Pa glevas e oa pennoù-bras nazi o tec'hout kuit e c'houlennas gant Hitler an aotre da dec'hout ivez, met Hitler a nac'has.\nP'edo soudarded an Arme Ruz o tostaat ouzh ar Führerbunker e tivizas Grawitz en em lazhañ. E-pad ma oa o tebriñ koan gant e wreg hag o daou vugel e lakaas div c'hrenadenn da darzhañ. An emlazh-se a weler er film Der Untergang (2004).\nAdtapet diwar « https://br.wikipedia.org/w/index.php?title=Ernst-Robert_Grawitz&oldid=1788058 »\nDernière modification le 27 Meu 2018, à 06:54


Pajenn:De Carne - Saik ar paotr fin, 1911.djvu/8 - Wikimammenn\nPajenn:De Carne - Saik ar paotr fin, 1911.djvu/8\nEo, eo, va zad.\nMe a lavare d’ez-han : Poent eo, va mab, poent eo d’eomp paea hon dle d’hor mignoun ker, an aotrou Bongors.\nBongors oc’h astenn e zourn\nMad ; pemp lur hag hanter kant eo.\nLaouik, oc’h ober neuz da veza laouen.\nGwir ? pemp lur hag hanter kant ha netra ken ! Me a zonje d’in e tlienn d’e-hoc’h an hanter muioc’h ! Pemp lur hag hanter kant ! N’eo netra, ha warc’hoaz vintin e paein ac’hanoc’h betek an diner diveza.\nA bell zo e kanit ar ganaouen ze d’in. A vouez hueloc’h. Selaouit mad, evit ar weach diveza. Ma n’em bezo ket arc’hant digan-ehoc’h warc’hoaz vintin, lakaat a rin gwerz war-n-oc’h, evel m’am euz lavaret.\nWarc’hoaz vintin, sur, ha gwella zo, hirio, marteze diouc’h ar pardaez, rak o c’hortoz arc’hant dleet d’in emaoun.\nGwerz war-n-oc’h, warc’hoaz, gwerz war-n-oc’h ! Taolit evez ! Bongors a ia kuit.\nGwerz war-n-oc’h ! Gwerz war-n-oc’h. Klevet ec’h euz, Jakez, klevet ec’h euz an den lard se ?\nAdtapet diwar « https://br.wikisource.org/w/index.php?title=Pajenn:De_Carne_-_Saik_ar_paotr_fin,_1911.djvu/8&oldid=161827 »\nKemmoù diwezhañ degaset d'ar bajenn-mañ d'an 9 Mae 2020, da 19:24.


Keleier » Niverenn 633 * 04 / 08 / 2017\nBrummachenn war ar stêr Aon\nEus ar Fest-Jazz zo abaoe 12 vloaz, en un takad sioul war bord ar ganol. Evit an 13vet gouel e ranke an dud kontañ gant ar barradoù avel ha glav met n’o deus ket miret ouzh ar dud da zont stank betek Penn-ar Pont. Disglaverien a oa gant an dud, ‘ken kaz. Met heol er c’halonoù ivez....\nEn em silañ er vro\nE Breizh e konter 30 000 saoz, perc’henn war 10 000 ti. E kreiz-Breizh e vez kalzig anezho – etre 15 ha 25% eus ar boblañs – abaoe pell. E 1968 e kuitae Marilyn Le Moine he Bro-Saoz ha dimeziñ gant unan eus Gouareg. E 93 en em stalient eno. E 2003 e kroue ar gevredigezh AIKB, ur...\nImplij an euskareg...\nE peseurt stad emañ an euskareg en devezh a hiziv ? Sed ar pezh a glask gouzout ar gouarnamant emren euskarat asambles gant Ofis ar Euskareg. Gante ez eus bet kaset div studiadenn da benn. Bep 5 bloaz a vezont nevesaet. Unan o studiiñ stad ar yezh en Ipparalde (an « Norzh ») hag eben ar...\nOkitaniz ha katalaniz...\nBep bloaz abaoe 1988 e vez aozet ar Pujada e ode Salau etre Katalunya hag Okitania. Gwechall e laboure asambles Okitaniz ha Katalaniz en un embregerezh. Bremañ e kejont evit eskemm àr ar stourmoù politikel ha sevenadurel en daou du eus ar Pireneoù. Kadarnaet eo bet gant ar c’huzul...


erruout - Wikeriadur\nerruout /ɛˈryːut/ verb gwan (displegadur)\nDegouezhout en ul lec'h bennak.\nE oa dija karget an taolioù, pep hini dirak e blad leun, pan erruas un dilerc'hiad. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 50.)\nErruout a raent e charbañioù nevezlivet, sternet outo kezeg friant, kerc'haet abaoe eizh deiz pe bemzek deiz, hag a skare gant an hent pa vezent laosket da vont. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 238.)\nPa erruas Jakez e Keriezou 'oa Jos o peilhat patatez da lein, hag eñ d'ober de'i e gefridi 'vel-just. — (Añjela Duval, Anjela Duval Eil embannadur reizhet, Mignoned Anjela 2005, p. 805.)\nGant an tren nav eur ec'h erruas e Gwimilio da Gala-Goañv. — (Abeozen, Pirc'hirin Kala-Goañv, Al Liamm, eil emb. 1986, p. 20.)\nHa pa erruo Jili, ne gompreno ket c'hoazh perak on deuet un eur abretoc'h, hag e lâro gneñ gneñ, mat e oa evel ma oa, en em santout a ran dianket, gneñ gneñ, hag all hag all... — (Yann Gerven, Brestiz o vreskenn, Al Liamm, 1986, p. 8.)\nEdod gant lein pa erruas : an ozhac'h, e zaou vevel, e wreg hag e vugale, c'hoazh yaouank, a yoa ouzh an daol, en-dro da ur podad yod-silet. — (Lan Inizan, Emgann Kergidu 1, Brest, 1877, eil emb. Al Liamm 1977, p. 40.)\nPa erruas tre dirak ar savadur, e voe sachet he selloù gant un aridennad poltredoù bras, poltredoù tud yaouank, tud e-kreiz o brud, paotred ha merc'hed. — (Youenn Kervalan, Dremmoù Arrasate, Embannadurioù Al Lanv, 2009, p. 109.)\nUr pennad war-lerc'h ec'h erruas ur vag-pesketa gant daou zen en he bourzh. — (Goulc'han Kervella, Brezel ar Rigadell, Al Liamm, 1994, p. 26.)\nGoude-se, pan erruas ar c'harr-kañv e korn hent bihan ar vered e chomas kazeg Nikolaz a-sav ur munudig. — (Jakez Konan, Lannevern e kañv ha danevelloù all, Al Liamm, 1980, p. 22.)\nA-wechoù e tegouezhe da Gamlez, ar barrez e penn-kentañ ar prosesion erruout en kêr war he giz, peurechuet ganti he zro kent na veze aet an eskibien e-maez an iliz veur. — (Jarl Priel, Va Zammig Buhez, Al Liamm, 1954, p. 54.)\nSoñj am eus : be' oa kement-se un dra a oa da erruout, ... — (Pêr Denez, Glas evel daoulagad c'hlas na oant ket ma re, Al Liamm, 1979, p. 19.)\n(Mar bije erruet se, en em c'houlennan da bet eur en divije hemañ echuet e zevezh !). — (Jakez Konan, Lannevern e kañv ha danevelloù all, Al Liamm, 1980, p. 61.)\nerruout gant unan bennak\nPa erru ur c'holl en ti\nEz erru daou pe dri\nsaozneg : arrive (en)\nitalianeg : arrivare (it)\nportugaleg : chegar (pt)\nspagnoleg : llegar (es)\nsaozneg : happen (en)\ngalleg : survenir (fr) , arriver (fr)\nspagnoleg : ocurrir (es)\nAdtapet diwar « https://br.wiktionary.org/w/index.php?title=erruout&oldid=288561 »\nKemmoù diwezhañ degaset d'ar bajenn-mañ d'an 22 Her 2019, da 10:22.